               EUROOPAN KOMISSIO
            Bryssel 3.3.2017
            COM(2017) 110 final
            2017/0046(NLE)
            Ehdotus
            NEUVOSTON PÄÄTÖS
            ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IV (Energia) muuttamiseen(Kolmas energiapaketti)

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               ETA:n sekakomitean päätösluonnoksella (joka on liitetty ehdotukseen neuvoston päätökseksi) on tarkoitus muuttaa ETA-sopimuksen liitettä IV (Energia) siten, että ns. kolmas energiapaketti otetaan osaksi Euroopan talousalueesta tehtyä sopimusta, jäljempänä ’ETA-sopimus’. Pakettiin kuuluvat seuraavat säädökset:

               1.Euroopan parlamentin ja neuvoston asetus (EY) N:o 713/2009, annettu 13 päivänä heinäkuuta 2009, energia-alan sääntelyviranomaisten yhteistyöviraston perustamisesta

               2.Euroopan parlamentin ja neuvoston asetus (EY) N:o 714/2009, annettu 13 päivänä heinäkuuta 2009, verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta

               3.Euroopan parlamentin ja neuvoston asetus (EY) N:o 715/2009, annettu 13 päivänä heinäkuuta 2009, maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta

               4.Komission asetus (EU) N:o 543/2013, annettu 14 päivänä kesäkuuta 2013, tietojen antamisesta ja julkaisemisesta sähkömarkkinoilla ja Euroopan parlamentin ja neuvoston asetuksen (EY) N:o 714/2009 liitteen I muuttamisesta

               5.Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta

               6.Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta

               7.Komission päätös 2010/685/EU, annettu 10 päivänä marraskuuta 2010, maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteessä I olevan 3 luvun muuttamisesta

               8.Komission päätös 2012/490/EU, annettu 24 päivänä elokuuta 2012, maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteen I muuttamisesta.

               •Yhdenmukaisuus muiden alaa koskevien politiikkojen säännösten kanssa

               Liitteenä olevalla sekakomitean päätösluonnoksella laajennetaan jo voimassa oleva EU:n politiikka koskemaan ETA:n EFTA-valtioita (Norja, Islanti ja Liechtenstein).

               •Yhdenmukaisuus unionin muiden politiikkojen kanssa

               EU:n säännöstön laajentaminen koskemaan ETA:n EFTA-valtioita ottamalla se osaksi ETA-sopimusta toteutetaan sopimuksen tavoitteiden ja periaatteiden mukaisesti. Niiden mukaan ETA-sopimuksen tavoitteena on perustaa dynaaminen ja yhdenmukainen Euroopan talousalue, joka perustuu yhteisiin sääntöihin ja yhdenvertaisiin kilpailun edellytyksiin.

               Toteutettavat toimet kattavat kaikki tavaroiden, henkilöiden, palveluiden ja pääoman vapaata liikkuvuutta koskevat politiikat sekä ETA-sopimuksessa eritellyt niitä sivuavat ja laaja-alaiset politiikat.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               ETA-sopimuksen osaksi otettava lainsäädäntö perustuu Euroopan unionin toiminnasta tehdyn sopimuksen 53 artiklan 1 kohtaan, 62 artiklaan ja 114 artiklaan.

               Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94
                  1
                1 artiklan 3 kohdan mukaan neuvosto hyväksyy komission ehdotuksesta unionin puolesta esitettävän kannan tällaisiin päätöksiin.

               Komissio toimittaa yhteistyössä Euroopan ulkosuhdehallinnon kanssa ETA:n sekakomitean päätösluonnoksen neuvostolle hyväksyttäväksi unionin kantana. Komissio toivoo voivansa esittää sen ETA:n sekakomiteassa mahdollisimman pian.

               •Toissijaisuusperiaate (jaetun toimivallan osalta)

               Ehdotus on toissijaisuusperiaatteen mukainen seuraavasta syystä:

               Jäsenvaltiot eivät voi riittävällä tavalla saavuttaa tämän ehdotuksen tavoitetta, joka on varmistaa sisämarkkinoiden yhtenäisyys, vaan se voidaan vaikutusten vuoksi saavuttaa paremmin unionin tasolla.

                  Tässä EU:n säännöstön ottamisessa osaksi ETA-sopimusta noudatetaan Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annettua neuvoston asetusta (EY) N:o 2894/94, jossa vahvistetaan noudatettu menettelytapa.

               •Suhteellisuusperiaate

                  Suhteellisuusperiaatteen mukaisesti ehdotuksessa ei ylitetä sitä, mikä on tarpeen sen tavoitteen saavuttamiseksi eli sisämarkkinoiden yhtenäisyyden varmistamiseksi.

               •Toimintatavan valinta

                  Valittu säädöstyyppi on ETA-sopimuksen 98 artiklan mukaisesti ETA:n sekakomitean päätös. ETA:n sekakomitea varmistaa ETA-sopimuksen tehokkaan täytäntöönpanon ja toiminnan. Tätä varten se tekee päätöksiä ETA-sopimuksessa määrätyissä tapauksissa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Asiantuntijatiedon keruu ja käyttö ja vaikutustenarviointi

               Valmistellessaan kolmatta energiapakettia komissio teki vaikutustenarvioinnin, jonka yhteydessä arvioitiin eri toimintavaihtoehtoja kaasun ja sähkön sisämarkkinoiden toteuttamiseksi. Vaikutustenarviointiin sisältyi sidosryhmien kuuleminen. Kyselylomakkeen täytti yhteensä 339 organisaatiota 19:stä eri maasta. Tämän lisäksi kyselylomakkeen palautti 73 organisaatiota, jotka eivät ole sidoksissa mihinkään tiettyyn maahan.

               Oheisen ETA:n sekakomitean päätöksen tarkoituksena on ainoastaan laajentaa nykyinen järjestelmä koskemaan ETA:n EFTA-valtioita.

               4.TALOUSARVIOVAIKUTUKSET

               ETA:n EFTA-valtiot osallistuvat energia-alan sääntelyviranomaisten yhteistyöviraston (ACER)
                  2
                toiminnan rahoitukseen.  Niiden rahoitusosuus noudattaa ETA-sopimuksen 82 artiklan 1 kohdan a alakohtaa, jossa määrätään, että EU:n toimintaan osallistumisesta johtuva ETA:n EFTA-valtioiden rahoitusosuus määräytyy suhdeluvun perusteella.  ETA:n EFTA-valtioiden rahoitusosuudet lisätään EU:n talousarvion kyseisiä toimintoja koskeviin budjettikohtiin. On syytä korostaa, että tässä yhteydessä saatavat lisätulot eivät lisää viraston henkilöresursseja.

               5.LISÄTIEDOT

               Kaikki kolmannen energiapaketin keskeiset säännökset, joihin sisältyy keskinäisiä oikeuksia ja velvollisuuksia, olisi otettava osaksi ETA-sopimusta. EFTA-puoli on pyytänyt seuraavia mukautuksia.

               Osallistuminen energia-alan sääntelyviranomaisten yhteistyövirastoon (ACER)

               EFTA-valtioiden kansalliset sääntelyviranomaiset osallistuvat täysimääräisesti mutta ilman äänioikeutta viraston ja viraston kaikkien valmisteluelinten työskentelyyn, mukaan luettuina työryhmät, komiteat ja erityistyöryhmät, johtokunta ja sääntelyneuvosto.

               Koska EFTA-valtioiden kansallisille sääntelyviranomaisille ei anneta äänioikeutta viraston sääntelyneuvostossa, EFTA-valtiot eivät siirrä virastolle toimivaltaa tehdä päätöksiä. Koska EFTA-valtiot eivät voi olla viraston päätöksen kohteena, tarvitaan vaihtoehtoinen mekanismi. EFTAn valvontaviranomaiselle olisi annettava valtuudet tehdä EFTA-valtioiden kansallisille sääntelyviranomaisille osoitettuja päätöksiä asioissa, joissa on osallisena yksi tai useampi EFTA-valtio.

               EFTAn valvontaviranomaisen päätökset perustuvat viraston laatimiin luonnoksiin. EFTAn valvontaviranomainen ja virasto varmistavat, että samanlaisia asioita koskevat päätökset ovat yhdenmukaisia, tekemällä yhteistyötä ja vaihtamalla näkemyksiä. Sen vuoksi virastolla on oikeus osallistua täysimääräisesti EFTAn valvontaviranomaisen työskentelyyn ja päinvastoin.

               Mekanismin yleisenä periaatteena on, että EFTAn valvontaviranomainen tekee EFTA-valtioiden kansallisia sääntelyviranomaisia sitovia päätöksiä asioissa, joissa virastolla on toimivalta tehdä sitovia päätöksiä EU:ssa. Mekanismi varmistaa tasapainoisen ratkaisun.

               EFTA-valtioiden osalta virasto avustaa tarvittaessa ja tapauskohtaisesti EFTAn valvontaviranomaista tai pysyvää komiteaa niiden tehtävissä.

               Laatiessaan luonnosta EFTAn valvontaviranomaiselle tämän asetuksen mukaisesti virasto ilmoittaa siitä EFTAn valvontaviranomaiselle. EFTAn valvontaviranomainen asettaa määräajan, jonka kuluessa EFTA-valtioiden kansalliset sääntelyviranomaiset voivat esittää näkemyksensä asiasta, ottaen tarkasti huomioon asian kiireellisyyden, monitahoisuuden ja mahdolliset seuraukset.

               EFTA-valtioiden kansalliset sääntelyviranomaiset voivat pyytää EFTAn valvontaviranomaista harkitsemaan päätöstään uudelleen. EFTAn valvontaviranomainen toimittaa pyynnön virastolle. Siinä tapauksessa virasto harkitsee uuden luonnoksen laatimista EFTAn valvontaviranomaiselle ja vastaa viipymättä.

               Jos virasto muuttaa tai lykkää EFTAn valvontaviranomaisen antaman päätöksen kanssa rinnakkaista päätöstä tai kumoaa sen, viraston on viipymättä laadittava vaikutuksiltaan vastaava luonnos EFTAn valvontaviranomaiselle.

               Jos virasto ja EFTAn valvontaviranomainen ovat eri mieltä näiden säännösten hallinnoinnista, viraston johtajan ja EFTAn valvontaviranomaisen kollegion on asian kiireellisyyden vuoksi kutsuttava viivyttelemättä koolle kokous yksimielisyyteen pääsemiseksi. Jos yksimielisyyteen ei päästä, viraston johtaja tai EFTAn valvontaviranomaisen kollegio voi pyytää sopimuspuolia saattamaan asian ETA:n sekakomitean käsiteltäväksi tämän sopimuksen soveltuvin osin sovellettavan 111 artiklan mukaisesti. ETA:n sekakomitean työjärjestyksen hyväksymisestä 8 päivänä helmikuuta 1994 annetun ETA:n sekakomitean päätöksen N:o 1/94 (EYVL L 85, 30.3.1994, s. 60) 2 artiklan mukaisesti sopimuspuoli voi pyytää välitöntä kokousten järjestämistä kiireellisissä tapauksissa. Sen estämättä, mitä tässä kohdassa määrätään, sopimuspuoli voi milloin tahansa saattaa asian ETA:n sekakomitean käsiteltäväksi omasta aloitteestaan ETA-sopimuksen 5 tai 111 artiklan mukaisesti.

               Esimerkkejä perusteluista ja ehdotetuista ratkaisuista yksittäisissä säädöksissä:

               Direktiivi 2009/72/EY

               44 artiklan 2 kohta – ’pienet erilliset verkot’ ja poikkeukset

               Perustelu:

               Islanti: Islannin katsotaan tällä hetkellä muodostavan edellisen sähködirektiivin (direktiivi 2003/54/EY) 2 artiklan 26 kohdassa tarkoitetun pienen erillisen verkon. Sen vuoksi kyseisen direktiivin 15 artiklassa säädettyä poikkeusta sovelletaan Islantiin.

               Islanti muodostaa myös uudessa sähködirektiivissä (direktiivi 2009/72/EY) tarkoitetun erillisen verkon, koska sillä ei ole rajat ylittäviä yhteyksiä. Sähkönkulutus on Islannissa tällä hetkellä suurempaa kuin direktiivin 2009/72/EY 2 artiklan 26 kohdassa tarkoitetun pienen erillisen verkon kulutus. Tämänhetkinen vuosikulutus on noin 17 terawattituntia, kun pienen erillisen verkon kulutuksen raja-arvo on 3 terawattituntia vuonna 1996. Verkon kotitalouksia ja pienteollisuutta palveleva osa on kuitenkin edelleen suhteellisen pieni, sillä Islannissa on yhteensä noin 320 000 asukasta ja 124 000 kotitaloutta, jotka yhdessä pienteollisuuden kanssa kuluttavat noin 20 prosenttia koko sähköntuotannosta. Sen vuoksi verkko muodostuu pienistä jakeluverkonhaltijoista, joilla on suhteellisen vähän työntekijöitä ja vastaavasti pienet verkkotoiminnot, eli tilanne on sama kuin direktiivissä 2003/54/EY. Sen vuoksi pitää edelleen paikkansa, että jos tällaisten verkkojen toiminnassa on huomattavia ongelmia direktiivin voimaantulon jälkeen, olisi oltava mahdollista hakea poikkeusta asian kannalta merkityksellisten säännösten soveltamisesta. Direktiivin 2003/54/EY nojalla Islannilla oli tämä mahdollisuus. Sen vuoksi Maltalle myönnetty poikkeus 26, 32 ja 33 artiklan soveltamisesta olisi myönnettävä myös Islannille.

               Islannin siirtoverkonhaltija on tällä hetkellä oikeudellisesti ja toiminnallisesti eriytetty direktiivin 2003/54/EY mukaisesti. Nykyisissä olosuhteissa siirtoverkonhaltijan omistuksen eriyttäminen olisi ongelmallista Islannissa. Sen vuoksi poikkeus direktiivin 2009/72/EY 9 artiklan soveltamisesta, joka on myönnetty Kyprokselle, Luxemburgille ja/tai Maltalle, olisi myönnettävä myös Islannille.

               Liechtenstein: Liechtensteiniin sovelletaan tällä hetkellä poikkeusta direktiivin 2003/54/EY 10 artiklan sisältämistä eriyttämistä koskevista säännöksistä. Tämä johtuu Liechtensteinin erityispiirteistä erittäin pienenä mutta kehittyneenä teollisuusmaana, jossa on noin 36 000 asukasta, 14 000 kotitaloutta ja 33 000 työpaikkaa, samoin kuin Liechtensteinin sähkömarkkinoiden erityisestä tilanteesta.

               Liechtensteinissa on yksi ainoa sähköyhtiö, LKW, jonka käytössä on vain yksi 110 kV:n voimajohtoyhteys Itävaltaan ja kolme 110 kV:n voimajohtoyhteyttä Sveitsiin. LKW jakelee sähköä noin 18 300 loppukäyttäjälle ja toimii direktiivissä 2009/72/EY tarkoitettuna tavanomaisena jakeluverkonhaltijana.

               Nykyisissä olosuhteissa jakeluverkonhaltijan eriyttäminen Liechtensteinissa olisi kohtuutonta, erityisesti ottaen huomioon direktiivin 2009/72/EY 26 artiklan 4 kohta. Tämän säännöksen mukaan jakeluverkonhaltijoiden eriyttämistä ei tarvitse tehdä, jos verkkoon liitettyjä asiakkaita on alle 100 000 tai sähköä toimitetaan pieniin erillisiin verkkoihin. Sen vuoksi direktiivin 2009/72/EY 9 artiklaa ei sovelleta Liechtensteiniin.

               Ehdotettu mukautusteksti:

               44 artiklan 2 kohta: ”Korvataan 44 artiklan 2 kohta seuraavasti: ”Kyprokseen, Luxemburgiin, Maltaan, Liechtensteiniin ja/tai Islantiin ei sovelleta 9 artiklaa. Maltaan ei sovelleta myöskään 26, 32 ja 33 artiklaa.

               Jos Islanti voi osoittaa tämän päätöksen voimaantulon jälkeen, että sen verkkojen toiminnassa on huomattavia vaikeuksia, Islanti voi hakea EFTAn valvontaviranomaiselta poikkeuksia 26, 32 ja 33 artiklan osalta. EFTAn valvontaviranomainen ilmoittaa ennen päätöstään EFTA-valtioille ja komissiolle näistä hakemuksista luottamuksellisuutta noudattaen. Päätös julkaistaan Euroopan unionin virallisen lehden ETA-täydennysosassa.””

               7 artiklan 2 kohdan j alakohta – uusiutuvaa energiaa koskevat EU:n tavoitteet

               Perustelu:

               Tässä alakohdassa tarkoitettu 20 prosentin tavoite on uusiutuvista lähteistä peräisin olevan energian käytön edistämisestä annetussa direktiivissä 2009/28/EY tarkoitettu EU:n tavoite. Koska 20 prosentin tavoite on EU:n jäsenvaltioille asetettu yleistavoite, 7 artiklan 2 kohdan j alakohtaa ei pitäisi soveltaa EFTA-valtioihin.

               Ehdotettu mukautusteksti:

               ”Direktiivin 7 artiklan 2 kohdan j alakohtaa ei sovelleta EFTA-valtioihin.”

               46 artikla – osallistuminen sähkökomiteaan

               Perustelu:

               ETA-sopimukseen sisältyy tällä hetkellä mukautusteksti, josta sovittiin aikaisemman rajat ylittävää sähkön kauppaa koskevan asetuksen (asetus (EY) N:o 1228/2003) yhteydessä. Mukautustekstissä todetaan, että EFTA-valtioita olisi pyydettävä osallistumaan täysimääräisesti sähkökomitean työskentelyyn, mutta niillä ei pitäisi olla äänioikeutta. Koska kolmannen energiapaketin nojalla perustetulla komitealla on sama tehtävä kuin aikaisemmalla sähkökomitealla, nykyistä mukautustekstiä olisi jatkettava uuden asetuksen osalta.

               Ehdotettu mukautusteksti:

               ”EFTA-valtioiden edustajat osallistuvat 46 artiklalla perustetun komitean työskentelyyn täysimääräisesti mutta ilman äänioikeutta.”

               Direktiivi 2009/73/EY

               Islantia koskeva poikkeus

               Perustelu:

               Islannissa ei ole maakaasulähteitä ja sen vuoksi maassa ei ole infrastruktuuria maakaasun jakelemista varten. Koska Islannissa ei ole maakaasua ja koska Islannin syrjäisen maantieteellisen sijainnin vuoksi kaasuputken rakentaminen olisi liian kallista, komissio katsoo Euroopan unionin tuomioistuimen oikeuskäytännössä (asia C-214/98) määritellyn ’maantieteellisen syyn’ olevan olemassa.  Sen vuoksi Islanti voidaan vapauttaa velvollisuudesta saattaa direktiivi 2009/73/EY osaksi kansallista lainsäädäntöään.

               On myös huomattava, että jos direktiiviä 2009/73/EY ei otettaisi osaksi ETA-sopimusta, sillä ei joka tapauksessa olisi vaikutusta Islantiin, koska maassa ei ole kaasumarkkinoita eikä kaasualan yrityksiä. Tarvittavat infrastruktuuri-investoinnit eivät olisi taloudellisia kilpailullisissa markkinaolosuhteissa. Islanti käyttää geotermistä potentiaaliaan vaihtoehtoisena ja erittäin kannattavana ratkaisuna. Sen vuoksi kaasumarkkinoille ei ole edes tulevaisuudessa taloudellisia näkymiä.

               Ehdotettu mukautusteksti:

               ”Direktiiviä ei sovelleta Islantiin.”

               11 artikla – Sertifiointi kolmansien maiden osalta

               Perustelu:

               EFTA-valtioiden suhteet kolmansiin maihin eivät ole ETA:n kannalta merkityksellisiä. Tämä on todettu ETA-sopimuksen johdanto-osan 16 kappaleessa, jonka mukaan ”tämä sopimus ei rajoita sopimuspuolten päätöksenteon itsenäisyyttä eikä niiden valtaa tehdä kansainvälisiä sopimuksia, jollei tämän sopimuksen määräyksistä tai kansainväliseen julkisoikeuteen sisältyvistä rajoituksista muuta johdu”. Myöskään EU:n tekemä kansainvälinen sopimus ei voi sitoa EFTA-valtioita.

               Direktiivin 11 artiklan 3 kohdan b alakohdan mukaan EU:n jäsenvaltioiden on evättävä kolmannen maan siirtoverkonhaltijoiden sertifiointi, jos ei ole osoitettu, että sertifioinnin myöntäminen ei vaaranna energian toimitusvarmuutta jäsenvaltiossa ja yhteisössä. Huomioon otettavat seikat liittyvät EU:n ja EU:n jäsenvaltioiden kansainvälisistä sopimuksista johtuviin oikeuksiin ja velvoitteisiin sekä kolmanteen maahan liittyviin muihin erityisolosuhteisiin. Koska ETA-sopimuksella ei säännellä suhteita kolmansiin maihin, EU:n, EU:n jäsenvaltioiden tai EFTA-valtioiden kansainväliset sopimukset tai näiden valtioiden muut suhteet kolmansiin maihin eivät ole ETA:n kannalta merkityksellisiä. Sen vuoksi tarvitaan mukautusteksti, jonka mukaan energian toimitusvarmuutta koskevaa säännöstä ei oteta huomioon ETA-sopimuksen puitteissa.

               Eriyttämistä koskevaa vaatimusta voitaisiin kuitenkin pitää energian sisämarkkinoiden perusvaatimuksena. ETA-sopimuksen moitteettoman toiminnan varmistamiseksi tätä vaatimusta olisi sovellettava myös kolmansien maiden siirtoverkonhaltijoihin, jotka pyytävät sertifiointia EFTA-valtiolta. On kuitenkin tärkeää, että vaatimusta ei sovelleta kolmansien maiden siirtoverkonhaltijoihin maantieteellisesti rajatuilla alueilla, jotka on määritetty direktiivin 2009/73/EY 49 artiklan 4 ja 5 kohtaan tehdyssä mukautuksessa ennen vahvistettujen määräaikojen umpeutumista
                  3
               .

               Osana 11 artiklassa säädettyjä menettelyjä jäsenvaltioiden on pyydettävä komissiolta lausuntoa siitä, noudatetaanko eriyttämistä koskevia vaatimuksia ja vaarantaako sertifioinnin myöntäminen yhteisön toimitusvarmuuden. ETA-sopimuksen pöytäkirjassa 1 olevan 4 kohdan d alakohdan mukaan komission tehtäviä todentamis- tai hyväksymismenettelyn, tietojenanto-, ilmoitus- tai neuvottelumenettelyn taikka tämänkaltaisten asioiden yhteydessä hoidetaan EFTA-valtioiden osalta näiden keskuudessaan vahvistamien menettelyjen mukaisesti. Energia-alalla EFTAn valvontaviranomaisen tehtävänä on toteuttaa EU:n lainsäädännön mukaiset menettelyt.

               Koska on ehdotettu mukautustekstiä, jonka mukaan energian toimitusvarmuutta koskevaa 11 artiklan 3 kohdan b alakohdan säännöstä ei oteta huomioon ETA-sopimuksen puitteissa, EFTAn valvontaviranomainen ei voi ottaa tätä kriteeriä huomioon antaessaan lausuntonsa EFTA-valtioille. Sen vuoksi ehdotetaan myös tätä koskevaa mukautustekstiä.

               Ehdotettu mukautusteksti:

               Direktiivin 11 artiklan 3 kohdan b alakohtaa, 11 artiklan 5 kohdan b alakohtaa ja 11 artiklan 7 kohtaa ei sovelleta EFTA-valtioihin.

               49 artiklan 2, 4, 5 ja 6 kohta – Uudet tai eristyneet markkinat

               Perustelu:

               Norja: Ehdotetun mukautuksen ensimmäisessä kohdassa selvennetään, että EFTA-valtioiden suhteen EFTAn valvontaviranomainen hoitaa komission tehtävät.

               Ehdotetun mukautuksen toisessa kohdassa esitetään Norjassa olemassa olevaa infrastruktuuria koskeva erityinen mukautus. Tämä mukautus ilmentää sitä, että Norja luokiteltiin direktiivin 2003/55/EY mukaisesti ’uudeksi markkina-alueeksi’ huhtikuuhun 2014 asti. Vaikka Norjalla ei enää ole tätä asemaa, Norjan maakaasun kotimaan markkinat ovat pienet ja vielä kehityksen alkuvaiheessa. Maakaasuinfrastruktuuria on kehitetty vain muutamalla maantieteellisesti rajatulla alueella, joita ei ole liitetty toisiinsa.

               Kahden maantieteellisesti rajatun alueen osalta pyydetään 49 artiklan 4 ja 5 kohdan mukaista poikkeusta. Näillä kahdella alueella tehtiin investointeja infrastruktuuriin aikana, jolloin Norja luokiteltiin uudeksi markkina-alueeksi, ja sen vuoksi poikkeusta ei haettu. Lisäksi molemmilla alueilla selvitetään vielä mahdollisuuksia uusiin investointeihin ja markkinakasvuun. Sen vuoksi direktiivin täysimääräinen täytäntöönpano aiheuttaisi merkittäviä ongelmia heikentämällä kannustimia tehdä lisäinvestointeja uuteen kaasuinfrastruktuuriin. Mukautukset varmistavat ennustettavissa olevat ja vakaat toimintapuitteet uusille investoinneille kaasuinfrastruktuuriin. Infrastruktuurin ikä näillä kahdella alueella jää selvästi alle 49 artiklan 5 kohdassa määritettyjen poikkeuksen raja-arvojen.

               Näillä kahdella maantieteellisesti rajatulla alueella poikkeusten jakeluun liittyvistä säännöksistä katsotaan olevan tarpeen. Poikkeusta 32 artiklan soveltamisesta ehdotetaan, koska kolmannen osapuolen rajoitukseton pääsy verkkoon heikentäisi kannustimia investoida infrastruktuurin kehittämiseen. Ottaen huomioon markkinoiden varhainen kehitysvaihe, muun muassa kyseessä olevan infrastruktuurin rajoitettu koko ja ikä, ja kohtuuton rasitus, joka aiheutuisi jakeluverkonhaltijalle asetettavista säännöistä, ehdotetaan poikkeusta velvoitteesta nimetä jakeluverkonhaltija 24 artiklan mukaisesti. Tässä yhteydessä otetaan myös huomioon, että kyseinen jakelunverkonhaltija toimisi ehdotuksen mukaisesti verkossa, johon kolmansilla osapuolilla ei ole pääsyä. Seurauksena 24 artiklasta myönnetystä poikkeuksesta 25, 26 ja 27 artiklasta johtuvia velvoitteita ei sovelleta. Seurauksena 32 artiklasta myönnetystä poikkeuksesta ehdotetaan poikkeusta 31 artiklasta.

               Ne maantieteelliset alueet, joilla poikkeuksia tarvitaan, luetellaan mukautustekstissä. Väliaikaiset poikkeukset luetelluille alueille kattavat sekä nykyiset että tulevat hankkeet kyseisillä alueilla enintään 20 vuoden ajan siitä ajankohdasta lukien, kun kaasua on alettu toimittaa infrastruktuurin kautta kyseisellä alueella. Norjan kansallinen sääntelyviranomainen tarkastelee poikkeusten tarvetta joka viides vuosi, ja Norja ilmoittaa ETA:n sekakomitealle ja EFTAn valvontaviranomaiselle tarkastelun tuloksesta. Kahden kuukauden kuluessa EFTAn valvontaviranomainen voi antaa päätöksen, jossa vaaditaan Norjan sääntelyviranomaista muuttamaan päätöstään tai peruuttamaan se. Norjan sääntelyviranomaisen on noudatettava EFTAn valvontaviranomaisen päätöstä kuukauden kuluessa ja ilmoitettava siitä ETA:n sekakomitealle ja EFTAn valvontaviranomaiselle.

               Kuvaus Norjan kahdesta maantieteellisesti rajatusta alueesta:

               Hordaland: Hordalandissa maakaasua on saatavilla kotitalouskäyttöön tuotantoketjun alkupään jalostuslaitoksessa Kollsnesissa. Kun Norjalla oli direktiivin 2003/55 mukainen asema uutena markkina-alueena, maakaasualan yritys Gasnor, joka on myös tämänhetkinen jakeluverkonhaltija, kehitti tähän laitokseen yhteydessä olevaa infrastruktuuria. Muutama teollisuusasiakas on liittynyt verkkoon ja käyttää maakaasua toiminnassaan.

               Jæren ja Ryfylke: Jærenissa ja Ryfylkessä maakaasualan yritys Lyse Neo on kehittänyt jakeluverkon, joka muodostuu 620 kilometrin putkistosta ja johon on liittynyt noin 1 700 asiakasta. Verkkoon toimitetaan kaasua Kårstøssä sijaitsevasta tuotantoketjun alkupään jalostuslaitoksesta. Se palvelee pääasiassa teollisuusasiakkaita ja joitakin palvelualan asiakkaita. Jakeluverkko kehitettiin aikana, jolloin Norja oli direktiivin 2003/55 mukainen uusi markkina-alue. Lyse Neo on verkon haltija.

               Liechtenstein: Liechtensteiniin sovelletaan tällä hetkellä poikkeusta direktiivin 2003/55/EY 9 artiklan sisältämistä eriyttämistä koskevista säännöksistä. Tämä johtuu Liechtensteinin erityispiirteistä erittäin pienenä mutta kehittyneenä teollisuusmaana, jossa on noin 36 000 asukasta, 14 000 kotitaloutta ja 33 000 työpaikkaa, samoin kuin Liechtensteinin kaasumarkkinoiden erityisestä tilanteesta.

               Liechtensteinissa on yksi ainoa kaasualan yritys LGV, jonka käytössä on ainoastaan yksi 26 kilometriä pitkä korkeapaineinen (70 bar) kaasuputki. LGV toimittaa tästä putkesta lähtevien paikallisten putkiverkkojen kautta kaasua noin 4 045 loppukäyttäjälle. LGV:n toiminta rajoittuu kaasukauppaan ja kaasuputkiverkon rakentamiseen, sillä Liechtensteinissa ei ole omia maakaasuvaroja.

               Nykyisissä olosuhteissa jakeluverkonhaltijan eriyttäminen Liechtensteinissa olisi kohtuutonta, erityisesti ottaen huomioon direktiivin 2009/73/EY 26 artiklan 4 kohta. Tämän säännöksen mukaan jakeluverkonhaltijoiden eriyttämistä ei tarvitse tehdä, jos verkkoon liitettyjä asiakkaita on alle 100 000. Sen vuoksi direktiivin 2009/73/EY 9 artiklaa ei sovelleta Liechtensteiniin.

               Ehdotettu mukautusteksti:

               ”Korvataan 49 artiklan 4 ja 5 kohdassa eri taivutusmuodoissa esiintyvä ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’ asiaankuuluvassa taivutusmuodossa.”

               49 artiklan 5 kohta: ”Lisätään 49 artiklan 5 kohtaan seuraava:

               ”Seuraavia maantieteellisesti rajattuja alueita Norjassa koskee poikkeus 24, 31 ja 32 artiklan säännöksistä enintään 20 vuoden ajan [päivämäärä] annetun ETA:n sekakomitean päätöksen N:o [tämä päätös] voimaantulosta:

               i)Jæren ja Ryfylke,

               ii)Hordaland.

               Norjan sääntelyviranomaisen on tehtävä päätös tarpeesta jatkaa poikkeusta viiden vuoden välein [päivämäärä] annetun ETA:n sekakomitean päätöksen N:o [tämä päätös] voimaantulosta ottaen huomioon tämän artiklan mukaiset kriteerit. Norjan sääntelyviranomaisen on ilmoitettava ETA:n sekakomitealle ja EFTAn valvontaviranomaiselle päätöksestään ja arvioinnista, johon päätös perustuu. Kahden kuukauden kuluessa päätöksen vastaanottamisesta EFTAn valvontaviranomainen voi antaa päätöksen, jossa vaaditaan Norjan sääntelyviranomaista muuttamaan päätöstään tai peruuttamaan se. Tätä määräaikaa voidaan pidentää, jos sekä EFTAn valvontaviranomainen että Norjan sääntelyviranomainen suostuvat siihen. Norjan sääntelyviranomaisen on noudatettava EFTAn valvontaviranomaisen päätöstä kuukauden kuluessa ja ilmoitettava siitä ETA:n sekakomitealle ja EFTAn valvontaviranomaiselle.””

               49 artiklan 6 kohta: ”Korvataan 49 artiklan 6 kohta seuraavasti: ”Kyprokseen, Luxemburgiin, Maltaan ja/tai Liechtensteiniin ei sovelleta 9 artiklaa.””

               51 artikla – osallistuminen kaasukomiteaan

               Perustelu:

               ETA-sopimukseen sisältyy tällä hetkellä mukautusteksti, josta sovittiin aikaisemman rajat ylittävää kaasun kauppaa koskevan asetuksen (asetus (EY) N:o 1775/2005) yhteydessä. Mukautustekstissä todetaan, että EFTA-valtioita olisi pyydettävä osallistumaan täysimääräisesti kaasukomitean työskentelyyn, mutta niillä ei pitäisi olla äänioikeutta. Koska kolmannen energiapaketin nojalla perustetulla komitealla on sama tehtävä kuin aikaisemmalla kaasukomitealla, nykyistä mukautustekstiä olisi jatkettava uuden asetuksen osalta.

               Ehdotettu mukautusteksti:

               ”EFTA-valtioiden edustajat osallistuvat 51 artiklalla perustetun komitean työskentelyyn täysimääräisesti mutta ilman äänioikeutta.”

               Asetus (EY) N:o 715/2009

               Islantia koskeva poikkeus

               Perustelu:

               Islannissa ei ole maakaasulähteitä ja sen vuoksi maassa ei ole infrastruktuuria maakaasun jakelemista varten. Koska Islannissa ei ole maakaasua ja koska Islannin syrjäisen maantieteellisen sijainnin vuoksi kaasuputken rakentaminen olisi liian kallista, komissio katsoo Euroopan unionin tuomioistuimen oikeuskäytännössä (asia C-214/98) määritellyn ’maantieteellisen syyn’ olevan olemassa.  Sen vuoksi Islanti voidaan vapauttaa velvollisuudesta saattaa asetus (EY) N:o 715/2009 osaksi kansallista lainsäädäntöään.

               Ehdotettu mukautusteksti:

               ”Asetusta ei sovelleta Islantiin.”

               2017/0046 (NLE)

               Ehdotus

               NEUVOSTON PÄÄTÖS

               ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IV (Energia) muuttamiseen

                  (Kolmas energiapaketti)

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 53 artiklan 1 kohdan, 62 ja 114 artiklan yhdessä sen 218 artiklan 9 kohdan kanssa,

               ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94
                  4
                ja erityisesti sen 1 artiklan 3 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Sopimus Euroopan talousalueesta, jäljempänä ’ETA-sopimus’, tuli voimaan 1 päivänä tammikuuta 1994.

               (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä IV (Energia).

               (3)Euroopan parlamentin ja neuvoston asetus (EY) N:o 713/2009
                  5
                olisi otettava osaksi ETA-sopimusta.

               (4)Euroopan parlamentin ja neuvoston asetus (EY) N:o 714/2009
                  6
                olisi otettava osaksi ETA-sopimusta.

               (5)Euroopan parlamentin ja neuvoston asetus (EY) N:o 715/2009
                  7
                olisi otettava osaksi ETA-sopimusta.

               (6)Komission asetus (EU) N:o 543/2013
                  8
                olisi otettava osaksi ETA-sopimusta.

               (7)Euroopan parlamentin ja neuvoston direktiivi 2009/72/EY
                  9
                olisi otettava osaksi ETA-sopimusta.

               (8)Euroopan parlamentin ja neuvoston direktiivi 2009/73/EY
                  10
                olisi otettava osaksi ETA-sopimusta.

               (9)Komission päätös 2010/685/EU
                  11
                olisi otettava osaksi ETA-sopimusta.

               (10)Komission päätös 2012/490/EU
                  12
                olisi otettava osaksi ETA-sopimusta.

               (11)Asetuksella (EY) N:o 714/2009 kumotaan Euroopan parlamentin ja neuvoston asetus (EY) N:o 1228/2003
                  13
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (12)Asetuksella (EY) N:o 715/2009 kumotaan Euroopan parlamentin ja neuvoston asetus (EY) N:o 1775/2005
                  14
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (13)Direktiivillä 2009/72/EU kumotaan Euroopan parlamentin ja neuvoston direktiivi 2003/54/EY
                  15
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (14)Direktiivillä 2009/73/EY kumotaan Euroopan parlamentin ja neuvoston direktiivi 2003/55/EY
                  16
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (15)Komission päätöksellä 2011/280/EU
                  17
                kumotaan komission päätös 2003/796/EY
                  18
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (16)Sen vuoksi olisi muutettava ETA-sopimuksen liitettä IV (Energia).

               (17)Unionin kannan ETA:n sekakomiteassa olisi näin ollen perustuttava tähän liitettyyn päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               ETA:n sekakomiteassa unionin puolesta esitettävä kanta ETA-sopimuksen liitteen IV (Energia) ehdotettuun muutokseen perustuu tähän päätökseen liitettyyn luonnokseen ETA:n sekakomitean päätökseksi.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)
                  EYVL L 305, 30.11.1994, s. 6–8.

                     (2)
                  Jäljempänä ’virasto’.

                     (3)
                  Ks. tarkempia 49 artiklaa koskevia selvityksiä näiden perustelujen s. 16.

                     (4)
                  EYVL L 305, 30.11.1994, s. 6–8.

                     (5)
                  Euroopan parlamentin ja neuvoston asetus (EY) N:o 713/2009, annettu 13 päivänä heinäkuuta 2009, energia-alan sääntelyviranomaisten yhteistyöviraston perustamisesta (EUVL L 211, 14.8.2009, s. 1).

                     (6)
                  Euroopan parlamentin ja neuvoston asetus (EY) N:o 714/2009, annettu 13 päivänä heinäkuuta 2009, verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta (EUVL L 211, 14.8.2009, s. 15).

                     (7)
                  Euroopan parlamentin ja neuvoston asetus (EY) N:o 715/2009, annettu 13 päivänä heinäkuuta 2009, maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta (EUVL L 211, 14.8.2009, s. 36, sellaisena kuin se on oikaistuna EUVL:ssä L 229, 1.9.2009, s. 29, ja EUVL:ssä L 309, 24.11.2009, s. 87).

                     (8)
                  Komission asetus (EU) N:o 543/2013, annettu 14 päivänä kesäkuuta 2013, tietojen antamisesta ja julkaisemisesta sähkömarkkinoilla ja Euroopan parlamentin ja neuvoston asetuksen (EY) N:o 714/2009 liitteen I muuttamisesta (EUVL L 163, 15.6.2013, s. 1).

                     (9)
                  Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta (EUVL L 211, 14.8.2009, s. 55).

                     (10)
                  Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta (EUVL L 211, 14.8.2009, s. 94).

                     (11)
                  Komission päätös 2010/685/EU, annettu 10 päivänä marraskuuta 2010, maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteessä I olevan 3 luvun muuttamisesta (EUVL L 293, 11.11.2010, s. 67).

                     (12)
                  Komission päätös 2012/490/EU, annettu 24 päivänä elokuuta 2012, maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteen I muuttamisesta (EUVL L 231, 28.8.2012, s. 16).

                     (13)
                  Euroopan parlamentin ja neuvoston asetus (EY) N:o 1228/2003, annettu 26 päivänä kesäkuuta 2003, verkkoon pääsyä koskevista edellytyksistä rajat ylittävässä sähkön kaupassa (EUVL L 176, 15.7.2003, s. 1).

                     (14)
                  Euroopan parlamentin ja neuvoston asetus (EY) N:o 1775/2005, annettu 28 päivänä syyskuuta 2005, maakaasunsiirtoverkkoihin pääsyä koskevista edellytyksistä (EUVL L 289, 3.11.2005, s. 1)

                     (15)
                  Euroopan parlamentin ja neuvoston direktiivi 2003/54/EY, annettu 26 päivänä kesäkuuta 2003, sähkön sisämarkkinoita koskevista yhteisistä säännöistä ja direktiivin 96/92/EY kumoamisesta – Käytöstäpoisto- ja jätehuoltotoimia koskevat lausumat (EUVL L 176, 15.7.2003, s. 37).

                     (16)
                  Euroopan parlamentin ja neuvoston direktiivi 2003/55/EY, annettu 26 päivänä kesäkuuta 2003, maakaasun sisämarkkinoita koskevista yhteisistä säännöistä ja direktiivin 98/30/EY kumoamisesta (EUVL L 176, 15.7.2003, s. 57).

                     (17)
                  Komission päätös, annettu 16 päivänä toukokuuta 2011, Euroopan sähkö- ja kaasualan sääntelyviranomaisten ryhmän perustamisesta tehdyn päätöksen 2003/796/EY kumoamisesta (EUVL L 129, 17.5.2011, s. 14).

                     (18)
                  Komission päätös, tehty 11 päivänä marraskuuta 2003, Euroopan sähkö- ja kaasualan sääntelyviranomaisten ryhmän perustamisesta (EUVL L 296, 14.11.2003, s. 34).

    ---documentbreak---

               EUROOPAN KOMISSIO
            Bryssel 3.3.2017
            COM(2017) 110 final
            LIITE
            asiakirjaanEhdotus neuvoston päätökseksiETA:n sekakomiteassa Euroopan unionin puolesta esitettävästä kannasta ETA-sopimuksen liitteen IV (Energia) muuttamiseen(Kolmas energiapaketti)

               LIITE
               ETA:N SEKAKOMITEAN PÄÄTÖS N:o […],
               annettu […],
               ETA-sopimuksen liitteen IV (Energia) muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,

               sekä katsoo seuraavaa:

               (1)Energia-alan sääntelyviranomaisten yhteistyöviraston perustamisesta 13 päivänä heinäkuuta 2009 annettu Euroopan parlamentin ja neuvoston asetus (EY) N:o 713/2009
                  1
                olisi otettava osaksi ETA-sopimusta.

               (2)Verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta 13 päivänä heinäkuuta 2009 annettu Euroopan parlamentin ja neuvoston asetus (EY) N:o 714/2009
                  2
                olisi otettava osaksi ETA-sopimusta.

               (3)Maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta 13 päivänä heinäkuuta 2009 annettu Euroopan parlamentin ja neuvoston asetus (EY) N:o 715/2009
                  3
               , sellaisena kuin se on oikaistuna EUVL:ssä L 229, 1.9.2009, s. 29, ja EUVL:ssä L 309, 24.11.2009, s. 87, olisi otettava osaksi ETA-sopimusta.

               (4)Tietojen antamisesta ja julkaisemisesta sähkömarkkinoilla ja Euroopan parlamentin ja neuvoston asetuksen (EY) N:o 714/2009 liitteen I muuttamisesta 14 päivänä kesäkuuta 2013 annettu komission asetus (EU) N:o 543/2013
                  4
                olisi otettava osaksi ETA-sopimusta.

               (5)Sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta 13 päivänä heinäkuuta 2009 annettu Euroopan parlamentin ja neuvoston direktiivi 2009/72/EY
                  5
                olisi otettava osaksi ETA-sopimusta.

               (6)Maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta 13 päivänä heinäkuuta 2009 annettu Euroopan parlamentin ja neuvoston direktiivi 2009/73/EY
                  6
                olisi otettava osaksi ETA-sopimusta.

               (7)Maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteessä I olevan 3 luvun muuttamisesta 10 päivänä marraskuuta 2010 annettu komission päätös 2010/685/EU
                  7
                olisi otettava osaksi ETA-sopimusta.

               (8)Maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteen I muuttamisesta 24 päivänä elokuuta 2012 annettu komission päätös 2012/490/EU
                  8
                olisi otettava osaksi ETA-sopimusta.

               (9)Asetuksella (EY) N:o 714/2009 kumotaan Euroopan parlamentin ja neuvoston asetus (EY) N:o 1228/2003
                  9
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (10)Asetuksella (EY) N:o 715/2009 kumotaan Euroopan parlamentin ja neuvoston asetus (EY) N:o 1775/2005
                  10
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (11)Direktiivillä 2009/72/EY kumotaan Euroopan parlamentin ja neuvoston direktiivi 2003/54/EY
                  11
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (12)Direktiivillä 2009/73/EY kumotaan Euroopan parlamentin ja neuvoston direktiivi 2003/55/EY
                  12
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (13)Komission päätöksellä 2011/280/EU
                  13
                kumotaan komission päätös 2003/796/EY
                  14
               , joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

               (14)EFTA-valtioiden siirtoverkonhaltijoita ei pidetä kolmansien maiden siirtoverkonhaltijoina Sähkö-ENTSOssa ja Kaasu-ENTSOssa.

               (15)Sen vuoksi olisi muutettava ETA-sopimuksen liitettä IV,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan ETA-sopimuksen liite IV seuraavasti:

               1.Korvataan 20 kohdan (Euroopan parlamentin ja neuvoston asetus (EY) N:o 1228/2003) teksti seuraavasti:

               ”32009 R 0714: Euroopan parlamentin ja neuvoston asetus (EY) N:o 714/2009, annettu 13 päivänä heinäkuuta 2009, verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta (EUVL L 211, 14.8.2009, s. 15), sellaisena kuin se on muutettuna seuraavalla:

               –32013 R 0543: komission asetus (EU) N:o 543/2013, annettu 14 päivänä kesäkuuta 2013 (EUVL L 163, 15.6.2013, s. 1).

               Tätä sopimusta sovellettaessa asetuksen säännöksiä koskevat seuraavat mukautukset:

               a)Korvataan 3 artiklan 3 kohdassa esiintyvä ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’ ja 15 artiklan 6 kohdassa esiintyvä ilmaisu ’komission’ ilmaisulla ’EFTAn valvontaviranomaisen’.”

               b)Korvataan viraston sitovia päätöksiä koskevat 17 artiklan 5 kohdan säännökset EFTA-valtioita koskevissa tapauksissa seuraavilla säännöksillä:

               ”i)Yhtä tai useampaa EFTA-valtiota koskevissa tapauksissa EFTAn valvontaviranomainen antaa päätöksen, joka on osoitettu asianomaisten EFTA-valtioiden kansallisille sääntelyviranomaisille.

               ii)Virastolla on oikeus osallistua täysimääräisesti mutta ilman äänioikeutta EFTAn valvontaviranomaisen ja sen valmisteluelinten työskentelyyn, kun EFTAn valvontaviranomainen hoitaa EFTA-valtioiden osalta tämän sopimuksen mukaisia viraston tehtäviä.

               iii)EFTAn valvontaviranomaisella on oikeus osallistua viraston ja sen valmisteluelinten työskentelyyn täysimääräisesti mutta ilman äänioikeutta.

               iv)Virasto ja EFTAn valvontaviranomainen tekevät tiivistä yhteistyötä antaessaan päätöksiä, lausuntoja ja suosituksia.

               EFTAn valvontaviranomaisen antamat päätökset hyväksytään ilman aiheetonta viivytystä viraston omasta aloitteestaan tai EFTAn valvontaviranomaisen pyynnöstä laatimien luonnosten pohjalta.

               Laatiessaan luonnosta EFTAn valvontaviranomaiselle tämän asetuksen mukaisesti virasto ilmoittaa siitä EFTAn valvontaviranomaiselle. EFTAn valvontaviranomainen asettaa määräajan, jonka kuluessa EFTA-valtioiden kansalliset sääntelyviranomaiset voivat esittää näkemyksensä asiasta, ottaen tarkasti huomioon asian kiireellisyyden, monitahoisuuden ja mahdolliset seuraukset.

               EFTA-valtioiden kansalliset sääntelyviranomaiset voivat pyytää EFTAn valvontaviranomaista harkitsemaan päätöstään uudelleen. EFTAn valvontaviranomainen toimittaa pyynnön virastolle. Siinä tapauksessa virasto harkitsee uuden luonnoksen laatimista EFTAn valvontaviranomaiselle ja vastaa viipymättä.

               Jos virasto muuttaa tai lykkää EFTAn valvontaviranomaisen antaman päätöksen kanssa rinnakkaista päätöstä tai kumoaa sen, viraston on viipymättä laadittava vaikutuksiltaan vastaava luonnos EFTAn valvontaviranomaiselle.

               v)Jos virasto ja EFTAn valvontaviranomainen ovat eri mieltä näiden säännösten hallinnoinnista, viraston johtaja ja EFTAn valvontaviranomaisen kollegio kutsuvat asian kiireellisyyden huomioon ottaen viipymättä koolle kokouksen yksimielisyyteen pääsemiseksi. Jos yksimielisyyteen ei päästä, viraston johtaja tai EFTAn valvontaviranomaisen kollegio voi pyytää sopimuspuolia saattamaan asian ETA:n sekakomitean käsiteltäväksi tämän sopimuksen soveltuvin osin sovellettavan 111 artiklan mukaisesti. ETA:n sekakomitean työjärjestyksen hyväksymisestä 8 päivänä helmikuuta 1994 annetun ETA:n sekakomitean päätöksen N:o 1/94
                  15
                2 artiklan mukaisesti sopimuspuoli voi pyytää välitöntä kokousten järjestämistä kiireellisissä tapauksissa. Sen estämättä, mitä tässä kohdassa määrätään, sopimuspuoli voi milloin tahansa saattaa asian ETA:n sekakomitean käsiteltäväksi omasta aloitteestaan tämän sopimuksen 5 tai 111 artiklan mukaisesti.

               vi)EFTA-valtiot ja luonnolliset tai oikeushenkilöt voivat nostaa kanteen EFTAn tuomioistuimessa EFTAn valvontaviranomaista vastaan valvonta- ja tuomioistuinsopimuksen 36 ja 37 artiklan mukaisesti.”

               c)Lisätään 20 artiklaan seuraava:

               ”Komission pyynnön, joka koskee 20 artiklan 2 kohdassa ja 20 artiklan 5 kohdassa tarkoitettuja tietoja, tekee asianomaiselle yritykselle EFTA-valtioiden osalta EFTAn valvontaviranomainen.”

               d)Lisätään 22 artiklan 2 kohtaan seuraava:

               ”EFTA-valtioiden osalta 22 artiklan 2 kohdan tehtävät hoitaa EFTAn valvontaviranomainen.”

               e)Lisätään 23 artiklaan seuraava:

               ”EFTA-valtioiden edustajat osallistuvat 23 artiklassa tarkoitetun komitean työskentelyyn täysimääräisesti mutta ilman äänioikeutta.”

               2.Korvataan 22 kohdan (Euroopan parlamentin ja neuvoston direktiivi 2003/54/EY) teksti seuraavasti:

               ”32009 L 0072: Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta (EUVL L 211, 14.8.2009, s. 55).

               Tätä sopimusta sovellettaessa direktiivin säännöksiä koskevat seuraavat mukautukset:

               a)Viittauksia perustamissopimuksen määräyksiin pidetään viittauksina ETA-sopimuksen vastaaviin määräyksiin.

               b)Direktiiviä ei sovelleta mantereella olevan liityntäpisteen ja öljyntuotantolaitoksen välisiin sähkökaapeleihin ja niihin liittyviin laitteisiin.

               c)Direktiivin 7 artiklan 2 kohdan j alakohtaa ei sovelleta EFTA-valtioihin.

               d)Direktiivin 9 artiklan 1 kohtaa aletaan soveltaa EFTA-valtioihin vuoden kuluttua [päivämäärä] annetun ETA:n sekakomitean päätöksen N:o [tämä päätös] voimaantulosta.

               e)Korvataan 10 artiklan 7 kohdassa ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’.

               f)Direktiivin 11 artiklan 3 kohdan b alakohtaa, 11 artiklan 5 kohdan b alakohtaa ja 11 artiklan 7 kohtaa ei sovelleta EFTA-valtioihin.

               g)Korvataan 37 artiklan 1 kohdan d alakohdassa ilmaisu ’viraston’ ilmaisulla ’EFTAn valvontaviranomaisen’.

               h)Direktiivin 37 artiklan 1 kohdan s alakohtaa ei sovelleta EFTA-valtioihin.

               i)Korvataan 40 artiklan 1 kohdassa ilmaisu ’komission’ EFTA-valtioiden osalta ilmaisulla ’EFTAn valvontaviranomaisen’.

               j)Korvataan 44 artiklan 2 kohta seuraavasti:

               ”Kyprokseen, Luxemburgiin, Maltaan, Liechtensteiniin ja/tai Islantiin ei sovelleta 9 artiklaa Maltaan ei sovelleta myöskään 26, 32 ja 33 artiklaa.

               Jos Islanti voi osoittaa tämän päätöksen voimaantulon jälkeen, että sen verkkojen toiminnassa on huomattavia vaikeuksia, Islanti voi hakea EFTAn valvontaviranomaiselta poikkeuksia 26, 32 ja 33 artiklan osalta. EFTAn valvontaviranomainen ilmoittaa ennen päätöstään EFTA-valtioille ja komissiolle näistä hakemuksista luottamuksellisuutta noudattaen. Päätös julkaistaan Euroopan unionin virallisen lehden ETA-täydennysosassa.”

               k)EFTA-valtioiden edustajat osallistuvat 46 artiklalla perustetun komitean työskentelyyn täysimääräisesti mutta ilman äänioikeutta.

               3.Korvataan 23 kohdan (Euroopan parlamentin ja neuvoston direktiivi 2003/55/EY) teksti seuraavasti:

               ”32009 L 0073: Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta (EUVL L 211, 14.8.2009, s. 94).

               Tätä sopimusta sovellettaessa direktiivin säännöksiä koskevat seuraavat mukautukset:

               a)Viittauksia perustamissopimuksen määräyksiin pidetään viittauksina ETA-sopimuksen vastaaviin määräyksiin.

               b)Direktiiviä ei sovelleta Islantiin.

               c)Lisätään 2 artiklan 11 kohtaan seuraava:

               ””nesteytetyn maakaasun käsittelylaitos” ei kata sellaisia laitoksia, joissa maakaasun nesteyttäminen tapahtuu osana öljyn- tai kaasuntuotannon offshore-hanketta, kuten Melkøya-laitos.”

               d)Lisätään 2 artiklan 12 kohtaan seuraava:

               ””nesteytetyn maakaasun käsittelylaitoksen haltija” ei kata sellaisten laitosten haltijoita, joissa maakaasun nesteyttäminen tapahtuu osana öljyn- tai kaasuntuotannon offshore-hanketta, kuten Melkøya-laitos.”

               e)Direktiivin 6 artiklaa ei sovelleta EFTA-valtioihin.

               f)Korvataan 10 artiklan 7 kohdassa ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’.

               g)Direktiivin 11 artiklan 3 kohdan b alakohtaa, 11 artiklan 5 kohdan b alakohtaa ja 11 artiklan 7 kohtaa ei sovelleta EFTA-valtioihin.

               h)Korvataan viraston sitovia päätöksiä koskevat 36 artiklan 4 kohdan kolmannen alakohdan säännökset EFTA-valtioita koskevissa tapauksissa seuraavilla säännöksillä:

               ”i)Yhtä tai useampaa EFTA-valtiota koskevissa tapauksissa EFTAn valvontaviranomainen antaa päätöksen, joka on osoitettu asianomaisten EFTA-valtioiden kansallisille sääntelyviranomaisille.

               ii)Virastolla on oikeus osallistua täysimääräisesti mutta ilman äänioikeutta EFTAn valvontaviranomaisen ja sen valmisteluelinten työskentelyyn, kun EFTAn valvontaviranomainen hoitaa EFTA-valtioiden osalta tämän sopimuksen mukaisia viraston tehtäviä.

               iii)EFTAn valvontaviranomaisella on oikeus osallistua viraston ja sen valmisteluelinten työskentelyyn täysimääräisesti mutta ilman äänioikeutta.

               iv)Virasto ja EFTAn valvontaviranomainen tekevät tiivistä yhteistyötä antaessaan päätöksiä, lausuntoja ja suosituksia.

               EFTAn valvontaviranomaisen antamat päätökset hyväksytään ilman aiheetonta viivytystä viraston omasta aloitteestaan tai EFTAn valvontaviranomaisen pyynnöstä laatimien luonnosten pohjalta.

               Laatiessaan luonnosta EFTAn valvontaviranomaiselle tämän direktiivin mukaisesti virasto ilmoittaa siitä EFTAn valvontaviranomaiselle. EFTAn valvontaviranomainen asettaa määräajan, jonka kuluessa EFTA-valtioiden kansalliset sääntelyviranomaiset voivat esittää näkemyksensä asiasta, ottaen tarkasti huomioon asian kiireellisyyden, monitahoisuuden ja mahdolliset seuraukset.

               EFTA-valtioiden kansalliset sääntelyviranomaiset voivat pyytää EFTAn valvontaviranomaista harkitsemaan päätöstään uudelleen. EFTAn valvontaviranomainen toimittaa pyynnön virastolle. Siinä tapauksessa virasto harkitsee uuden luonnoksen laatimista EFTAn valvontaviranomaiselle ja vastaa viipymättä.

               Jos virasto muuttaa tai lykkää EFTAn valvontaviranomaisen antaman päätöksen kanssa rinnakkaista päätöstä tai kumoaa sen, viraston on viipymättä laadittava vaikutuksiltaan vastaava luonnos EFTAn valvontaviranomaiselle.

               v)Jos virasto ja EFTAn valvontaviranomainen ovat eri mieltä näiden säännösten hallinnoinnista, viraston johtaja ja EFTAn valvontaviranomaisen kollegio kutsuvat asian kiireellisyyden huomioon ottaen viipymättä koolle kokouksen yksimielisyyteen pääsemiseksi. Jos yksimielisyyteen ei päästä, viraston johtaja tai EFTAn valvontaviranomaisen kollegio voi pyytää sopimuspuolia saattamaan asian ETA:n sekakomitean käsiteltäväksi tämän sopimuksen soveltuvin osin sovellettavan 111 artiklan mukaisesti. ETA:n sekakomitean työjärjestyksen hyväksymisestä 8 päivänä helmikuuta 1994 annetun ETA:n sekakomitean päätöksen N:o 1/94
                  16
                2 artiklan mukaisesti sopimuspuoli voi pyytää välitöntä kokousten järjestämistä kiireellisissä tapauksissa. Sen estämättä, mitä tässä kohdassa määrätään, sopimuspuoli voi milloin tahansa saattaa asian ETA:n sekakomitean käsiteltäväksi omasta aloitteestaan tämän sopimuksen 5 tai 111 artiklan mukaisesti.

               vi)EFTA-valtiot ja luonnolliset tai oikeushenkilöt voivat nostaa kanteen EFTAn tuomioistuimessa EFTAn valvontaviranomaista vastaan valvonta- ja tuomioistuinsopimuksen 36 ja 37 artiklan mukaisesti.”

               i)Korvataan 36 artiklan 8 ja 9 kohdassa eri taivutusmuodoissa esiintyvä ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’ asiaankuuluvassa taivutusmuodossa.

               j)Korvataan 41 artiklan 1 kohdan d alakohdassa ilmaisu ”viraston” ilmaisulla ”EFTAn valvontaviranomaisen”.

               k)Korvataan 44 artiklan 1 kohdassa ja 49 artiklan 4 ja 5 kohdassa eri taivutusmuodoissa esiintyvä ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’ asiaankuuluvassa taivutusmuodossa.

                l)Lisätään 49 artiklan 5 kohtaan seuraava:

               ”Seuraavia maantieteellisesti rajattuja alueita Norjassa koskee poikkeus 24, 31 ja 32 artiklan säännöksistä enintään 20 vuoden ajan [päivämäärä] annetun ETA:n sekakomitean päätöksen N:o [tämä päätös] voimaantulosta:

               i)Jæren ja Ryfylke,

               ii)Hordaland.

               Norjan sääntelyviranomaisen on tehtävä päätös tarpeesta jatkaa poikkeusta viiden vuoden välein [päivämäärä] annetun ETA:n sekakomitean päätöksen N:o [tämä päätös] voimaantulosta ottaen huomioon tämän artiklan mukaiset kriteerit. Norjan sääntelyviranomaisen on ilmoitettava ETA:n sekakomitealle ja EFTAn valvontaviranomaiselle päätöksestään ja arvioinnista, johon päätös perustuu. Kahden kuukauden kuluessa päätöksen vastaanottamisesta EFTAn valvontaviranomainen voi antaa päätöksen, jossa vaaditaan Norjan sääntelyviranomaista muuttamaan päätöstään tai peruuttamaan se. Tätä määräaikaa voidaan pidentää, jos sekä EFTAn valvontaviranomainen että Norjan sääntelyviranomainen suostuvat siihen. Norjan sääntelyviranomaisen on noudatettava EFTAn valvontaviranomaisen päätöstä kuukauden kuluessa ja ilmoitettava siitä ETA:n sekakomitealle ja EFTAn valvontaviranomaiselle.”

               m)Korvataan 49 artiklan 6 kohta seuraavasti:

               ”Kyprokseen, Luxemburgiin, Maltaan ja/tai Liechtensteiniin ei sovelleta 9 artiklaa.”

               n)EFTA-valtioiden edustajat osallistuvat 51 artiklalla perustetun komitean työskentelyyn täysimääräisesti mutta ilman äänioikeutta.

               4.Korvataan 27 kohdan (Euroopan parlamentin ja neuvoston asetus (EY) N:o 1775/2005) teksti seuraavasti:

               ”32009 R 0715: Euroopan parlamentin ja neuvoston asetus (EY) N:o 715/2009, annettu 13 päivänä heinäkuuta 2009, maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta (EUVL L 211, 14.8.2009, s. 36), sellaisena kuin se on oikaistuna EUVL:ssä L 229, 1.9.2009, s. 29, ja EUVL:ssä L 309, 24.11.2009, s. 87, sellaisena kuin se on muutettuna seuraavilla:

               -32010 D 0685: komission päätös 2010/685/EU, annettu 10 päivänä marraskuuta 2010 (EUVL L 293, 11.11.2010, s. 67),

               -32012 D 0490: komission päätös 2012/490/EU, annettu 24 päivänä elokuuta 2012 (EUVL L 231, 28.8.2012, s. 16).

               Tätä sopimusta sovellettaessa asetuksen säännöksiä koskevat seuraavat mukautukset:

               a)Asetusta ei sovelleta Islantiin.

               b)Korvataan 3 artiklan 3 kohdassa ja 20 artiklassa eri taivutusmuodoissa esiintyvä ilmaisu ’komissio’ EFTA-valtioiden osalta ilmaisulla ’EFTAn valvontaviranomainen’ asiaankuuluvassa taivutusmuodossa.

                c)EFTA-valtioiden edustajat osallistuvat 28 artiklassa tarkoitetun komitean työskentelyyn täysimääräisesti mutta ilman äänioikeutta.

               d)Korvataan 30 artiklassa ilmaisu ’komissiolta’ EFTA-valtioiden osalta ilmaisulla ’EFTAn valvontaviranomaiselta’.

               5.Lisätään 45 kohdan (komission päätös 2011/13/EU) jälkeen kohta seuraavasti:

               ”4632009 R 0713: Euroopan parlamentin ja neuvoston asetus (EY) N:o 713/2009, annettu 13 päivänä heinäkuuta 2009, energia-alan sääntelyviranomaisten yhteistyöviraston perustamisesta (EUVL L 211, 14.8.2009, s. 1).

               Tätä sopimusta sovellettaessa asetuksen säännöksiä koskevat seuraavat mukautukset:

               a)EFTA-valtioiden kansalliset sääntelyviranomaiset osallistuvat täysimääräisesti mutta ilman äänioikeutta energia-alan sääntelyviranomaisten yhteistyöviraston, jäljempänä ’virasto’, ja viraston kaikkien valmisteluelinten työskentelyyn, mukaan luettuina työryhmät, komiteat ja erityistyöryhmät, johtokunta ja sääntelyneuvosto.

               b)Sopimuksen pöytäkirjan 1 määräyksien estämättä käsitettä ’jäsenvaltio(t)’, joka esiintyy asetuksessa, sovelletaan asetuksen soveltamisalaan kuuluvien valtioiden lisäksi myös EFTA-valtioihin.

               c)EFTA-valtioiden osalta virasto avustaa tarvittaessa ja tapauskohtaisesti EFTAn valvontaviranomaista tai pysyvää komiteaa niiden tehtävissä.

               d)Korvataan viraston sitovia päätöksiä koskevat 7, 8 ja 9 artiklan säännökset EFTA-valtioita koskevissa tapauksissa seuraavilla säännöksillä:

               i)Yhtä tai useampaa EFTA-valtiota koskevissa tapauksissa EFTAn valvontaviranomainen antaa päätöksen, joka on osoitettu asianomaisten EFTA-valtioiden kansallisille sääntelyviranomaisille.

               ii)Virastolla on oikeus osallistua täysimääräisesti mutta ilman äänioikeutta EFTAn valvontaviranomaisen ja sen valmisteluelinten työskentelyyn, kun EFTAn valvontaviranomainen hoitaa EFTA-valtioiden osalta tämän sopimuksen mukaisia viraston tehtäviä.

               iii)EFTAn valvontaviranomaisella on oikeus osallistua viraston ja sen valmisteluelinten työskentelyyn täysimääräisesti mutta ilman äänioikeutta.

               iv)Virasto ja EFTAn valvontaviranomainen tekevät tiivistä yhteistyötä antaessaan päätöksiä, lausuntoja ja suosituksia.

               EFTAn valvontaviranomaisen antamat päätökset hyväksytään ilman aiheetonta viivytystä viraston omasta aloitteestaan tai EFTAn valvontaviranomaisen pyynnöstä laatimien luonnosten pohjalta.

               Laatiessaan luonnosta EFTAn valvontaviranomaiselle tämän asetuksen mukaisesti virasto ilmoittaa siitä EFTAn valvontaviranomaiselle. EFTAn valvontaviranomainen asettaa määräajan, jonka kuluessa EFTA-valtioiden kansalliset sääntelyviranomaiset voivat esittää näkemyksensä asiasta, ottaen tarkasti huomioon asian kiireellisyyden, monitahoisuuden ja mahdolliset seuraukset.

               EFTA-valtioiden kansalliset sääntelyviranomaiset voivat pyytää EFTAn valvontaviranomaista harkitsemaan päätöstään uudelleen. EFTAn valvontaviranomainen toimittaa pyynnön virastolle. Siinä tapauksessa virasto harkitsee uuden luonnoksen laatimista EFTAn valvontaviranomaiselle ja vastaa viipymättä.

               Jos virasto muuttaa tai lykkää EFTAn valvontaviranomaisen antaman päätöksen kanssa rinnakkaista päätöstä tai kumoaa sen, viraston on viipymättä laadittava vaikutuksiltaan vastaava luonnos EFTAn valvontaviranomaiselle.

               v)Jos virasto ja EFTAn valvontaviranomainen ovat eri mieltä näiden säännösten hallinnoinnista, viraston johtaja ja EFTAn valvontaviranomaisen kollegio kutsuvat asian kiireellisyyden huomioon ottaen viipymättä koolle kokouksen yksimielisyyteen pääsemiseksi. Jos yksimielisyyteen ei päästä, viraston johtaja tai EFTAn valvontaviranomaisen kollegio voi pyytää sopimuspuolia saattamaan asian ETA:n sekakomitean käsiteltäväksi tämän sopimuksen soveltuvin osin sovellettavan 111 artiklan mukaisesti. ETA:n sekakomitean työjärjestyksen hyväksymisestä 8 päivänä helmikuuta 1994 annetun ETA:n sekakomitean päätöksen N:o 1/94
                  17
                2 artiklan mukaisesti sopimuspuoli voi pyytää välitöntä kokousten järjestämistä kiireellisissä tapauksissa. Sen estämättä, mitä tässä kohdassa määrätään, sopimuspuoli voi milloin tahansa saattaa asian ETA:n sekakomitean käsiteltäväksi omasta aloitteestaan tämän sopimuksen 5 tai 111 artiklan mukaisesti.

               vi)EFTA-valtiot ja luonnolliset tai oikeushenkilöt voivat nostaa kanteen EFTAn tuomioistuimessa EFTAn valvontaviranomaista vastaan valvonta- ja tuomioistuinsopimuksen 36 ja 37 artiklan mukaisesti.”

               e)Lisätään 12 artiklaan seuraava:

               ”EFTA-valtioiden kansalliset sääntelyviranomaiset osallistuvat johtokuntaan täysimääräisesti mutta ilman äänioikeutta. Johtokunnan työjärjestyksessä on otettava huomioon EFTA-valtioiden kansallisten sääntelyviranomaisten osallistuminen.”

               f)Lisätään 14 artiklaan seuraava:

               ”EFTA-valtioiden kansalliset sääntelyviranomaiset osallistuvat täysimääräisesti sääntelyneuvostoon ja viraston kaikkiin valmisteluelimiin. Niillä ei ole äänioikeutta sääntelyneuvostossa. Sääntelyneuvoston työjärjestyksessä on otettava huomioon EFTA-valtioiden kansallisten sääntelyviranomaisten osallistuminen.”

               g)Korvataan 19 artiklan säännökset seuraavasti:

               ”Jos valitus koskee viraston tekemää päätöstä asiassa, jossa erimielisyys koskee myös yhden tai useamman EFTA-valtion kansallisia sääntelyviranomaisia, valituslautakunta kehottaa asianomaisia EFTA-valtioiden kansallisia sääntelyviranomaisia esittämään tietyssä määräajassa huomautuksensa valitusmenettelyn asianosaisilta vastaanotetuista tiedoksiannoista. Asianomaisten EFTA-valtioiden kansallisilla sääntelyviranomaisilla on oikeus esittää suullinen lausuma. Jos valituslautakunta muuttaa tai lykkää EFTAn valvontaviranomaisen antaman päätöksen kanssa rinnakkaista päätöstä tai kumoaa sen, viraston on viipymättä laadittava vaikutuksiltaan vastaava päätösluonnos EFTAn valvontaviranomaiselle.”

               h)Asetuksen 20 artiklan säännöksiä ei sovelleta tapauksissa, jotka koskevat yhtä tai useampaa EFTA-valtiota.

               i)Lisätään 21 artiklaan seuraava:

               ”EFTA-valtiot osallistuvat viraston rahoitukseen. Tätä tarkoitusta varten sovelletaan sopimuksen 82 artiklan 1 kohdan a alakohdassa ja pöytäkirjassa 32 vahvistettuja menettelyjä.”

               j)Lisätään 27 artiklaan seuraava:

               ”EFTA-valtiot myöntävät virastolle erioikeudet ja vapaudet, jotka vastaavat pöytäkirjaa Euroopan unionin erioikeuksista ja vapauksista.”

               k)Lisätään 28 artiklaan seuraava:

               ”Poiketen siitä, mitä Euroopan unionin muuhun henkilöstöön sovellettavien palvelussuhteen ehtojen 12 artiklan 2 kohdan a alakohdassa ja 82 artiklan 3 kohdan a alakohdassa säädetään, EFTA-valtioiden kansalaisia, joilla on täydet kansalaisoikeudet, voidaan ottaa palvelukseen viraston johtajan tekemällä sopimuksella.

               Poiketen siitä, mitä muuhun henkilöstöön sovellettavien palvelussuhteen ehtojen 12 artiklan 2 kohdan e alakohdassa, 82 artiklan 3 kohdan e alakohdassa ja 85 artiklan 3 kohdassa säädetään, virasto pitää ETA-sopimuksen 129 artiklan 1 kohdassa tarkoitettuja kieliä oman henkilöstönsä osalta Euroopan unionista tehdyn sopimuksen 55 artiklan 1 kohdassa tarkoitettuina unionin kielinä.”

               l)Lisätään 30 artiklan 1 kohtaan seuraava:

               ”Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettua Euroopan parlamentin ja neuvoston asetusta (EY) N:o 1049/2001 sovelletaan myös kaikkiin EFTA-valtioita koskeviin viraston asiakirjoihin.”

               m)Lisätään 32 artiklaan seuraava:

               ”EFTA-valtioiden edustajat osallistuvat 32 artiklalla perustetun komitean työskentelyyn täysimääräisesti mutta ilman äänioikeutta.”

               6.Lisätään 46 kohdan (Euroopan parlamentin ja neuvoston asetus (EY) N:o 713/2009) jälkeen kohta seuraavasti:

               ”47.32013 R 0543: Komission asetus (EU) N:o 543/2013, annettu 14 päivänä kesäkuuta 2013, tietojen antamisesta ja julkaisemisesta sähkömarkkinoilla ja Euroopan parlamentin ja neuvoston asetuksen (EY) N:o 714/2009 liitteen I muuttamisesta (EUVL L 163, 15.6.2013, s. 1).”

               7.Poistetaan 21 kohdan (komission päätös 2003/796/EY) teksti.

               2 artikla

               Asetusten (EY) N:o 713/2009, (EY) N:o 714/2009, (EY) N:o 715/2009 sellaisena kuin se on oikaistuna EUVL:ssä L 229, 1.9.2009, s. 29, ja EUVL:ssä L 309, 24.11.2009, s. 87, ja (EU) N:o 543/2013, direktiivien 2009/72/EY ja 2009/73/EY sekä päätösten 2010/685/EU and 2012/490/EU islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               3 artikla

               Tämä päätös tulee voimaan  […] tai sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty ETA:n sekakomitealle, sen mukaan, kumpi ajankohta on myöhäisempi
                  18
               .

               4 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä […] päivänä […] kuuta […].

                     ETA:n sekakomitean puolesta

                     Puheenjohtaja
                     […]

                     ETA:n sekakomitean sihteerit
                     […]

                     (1)
                  EUVL L 211, 14.8.2009, s. 1.

                     (2)
                  EUVL L 211, 14.8.2009, s. 15.

                     (3)
                  EUVL L 211, 14.8.2009, s. 36.

                     (4)
                  EUVL L 163, 15.6.2013, s. 1.

                     (5)
                  EUVL L 211, 14.8.2009, s. 55.

                     (6)
                  EUVL L 211, 14.8.2009, s. 94.

                     (7)
                  EUVL L 293, 11.11.2010, s. 67.

                     (8)
                  EUVL L 231, 28.8.2012, s. 16.

                     (9)
                  EUVL L 176, 15.7.2003, s. 1.

                     (10)
                  EUVL L 289, 3.11.2005, s. 1.

                     (11)
                  EUVL L 176, 15.7.2003, s. 37.

                     (12)
                  EUVL L 176, 15.7.2003, s. 57.

                     (13)
                  EUVL L 129, 17.5.2011, s. 14.

                     (14)
                  EUVL L 296, 14.11.2003, s. 34.

                     (15)
                  EYVL L 85, 30.3.1994, s. 60.

                     (16)
                  EYVL L 85, 30.3.1994, s. 60.

                     (17)
                  EYVL L 85, 30.3.1994, s. 60.

                     (18)
                  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


Avis juridique important

|

51998PC0769

Ehdotus neuvoston päätökseksi satunnaispäästöistä aiheutuvaan meren pilaantumiseen liittyvästä yhteisön yhteistyöjärjestelmästä  /* KOM/98/0769 lopull. - SYN 98/0350 */

Virallinen lehti nro C 025 , 30/01/1999 s. 0020

Ehdotus neuvoston päätökseksi satunnaispäästöistä aiheutuvaan meren pilaantumiseen liittyvästä yhteisön yhteistyöjärjestelmästä (1999/C 25/06) (ETA:n kannalta merkityksellinen teksti) KOM(1998) 769 lopull. - 98/0350(SYN)(Komission esittämä 16 päivänä joulukuuta 1998)EUROOPAN YHTEISÖJEN NEUVOSTO, jokaottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan,ottaa huomioon komission ehdotuksen,ottaa huomioon Euroopan parlamentin lausunnon,ottaa huomioon talous- ja sosiaalikomitean lausunnon,ottaa huomioon alueiden komitean lausunnon,sekä katsoo, ettäyhteisön vuodesta 1978 lähtien tällä alalla toteuttama toiminta on mahdollistanut jäsenvaltioiden välisen yhteistyön asteittaisen kehittämisen yhteisön toimintaohjelman puitteissa; vuonna 1978 annettu päätöslauselma (1) ja sen jälkeen tehdyt päätökset muodostavat tämän yhteistyön perustan,yhteisön tietojärjestelmän tarkoituksena on ollut saattaa jäsenvaltioiden toimivaltaisten viranomaisten saataville tietoja, joita tarvitaan hiilivetyjen ja muiden haitallisten aineiden suurien määrien mereen pääsemisestä aiheutuvan pilaantumisen torjuntaan ja vähentämiseen; tietojärjestelmää yksinkertaistetaan hyödyntämällä nykyaikaista automaattista tietojenkäsittelyjärjestelmää; nopean ja tehokkaan tietojenvaihdon tarve edellyttää soveltuvaa kieliä koskevaa järjestelyä;yhteisön erityisryhmän ja muiden yhteisön toimintaohjelman yhteydessä toteutettujen toimien avulla on voitu antaa käytännön apua toiminnasta vastaaville viranomaisille meriympäristön pilaantumista aiheuttavien hätätilanteiden yhteydessä sekä edistää yhteistyötä ja valmiutta toimia tehokkaasti onnettomuustilanteissa,komission esittämässä yhteisön ympäristöä ja kestävää kehitystä koskevassa poliittisessa toimintaohjelmassa (2) todetaan, että yhteisön toimintaa tehostetaan erityisesti ympäristöön liittyvien hätätilanteiden osalta, satunnaispäästöistä aiheutuva meren pilaantuminen mukaan lukien,satunnaispäästöistä aiheutuvaan meriympäristön pilaantumiseen liittyvän yhteisön yhteistyön yhteydessä toteutetaan toimia vaarojen välttämiseksi, mikä edesauttaa perustamissopimuksen tavoitteiden saavuttamista tukemalla jäsenvaltioiden välistä yhteenkuuluvuutta ja edistämällä perustamissopimuksen 130 r artiklan mukaisesti ympäristön säilyttämistä ja suojelua, ihmisten terveys mukaan lukien,tukitoimenpiteitä sisältävän yhteisön yhteistyöjärjestelmän perustaminen edistää yhteistyön entistä tehokkaampaa kehittämistä satunnaispäästöistä aiheutuvan meren pilaantumisen alalla; tällaisen yhteistyöjärjestelmän olisi suurelta osin perustuttava tältä alalta jo vuodesta 1978 alkaen saatuihin kokemuksiin,yhteisön yhteistyöjärjestelmä lisää avoimuutta samalla kun se lujittaa perustamissopimuksen tavoitteiden saavuttamiseksi toteutettavia toimia,toimet, joilla pyritään antamaan tietoja jäsenvaltioissa satunnaispäästöistä aiheutuvaan meren pilaantumiseen liittyvistä toimista vastaaville ja alalla toimiville tahoille sekä valmentamaan heitä, ovat tärkeitä, sillä tällaiset toimet parantavat onnettomuuksiin valmistautumisen tasoa ja edistävät vaarojen ehkäisemistä,on myös tärkeää toteuttaa yhteisön toimia hätätilanteiden aikaiseen toimintaan ja niiden jälkeiseen kunnostukseen liittyvien tekniikoiden ja menetelmien parantamiseksi,toiminnallisen tuen antaminen jäsenvaltioille hätätilanteissa ja tällaisista tilanteista saatujen kokemusten vaihdon helpottaminen jäsenvaltioiden välillä on osoittautunut erittäin tärkeäksi,satunnaispäästöistä aiheutuvaa meren pilaantumista käsittelevä neuvoa-antava komitea avustaa komissiota yhteistyöjärjestelmän hallinnoinnissa; komissio voi antaa myös muita satunnaispäästöistä aiheutuvaa meren pilaantumista koskevia asioita tämän komitean käsiteltäväksi, jatämän päätöksen säännöksillä korvataan erityisesti 26 päivänä kesäkuuta 1978 annetulla neuvoston päätöslauselmalla perustettu toimintaohjelma ja 6 päivänä maaliskuuta 1986 tehdyllä neuvoston päätöksellä 86/85/ETY perustettu yhteisön tietojärjestelmä; neuvoston päätös olisi näin ollen kumottava siitä päivästä alkaen, jona tämä päätös tulee voimaan,ON TEHNYT TÄMÄN PÄÄTÖKSEN:1 artikla 1. Perustetaan satunnaispäästöistä aiheutuvan meren pilaantumiseen liittyvä yhteistyöjärjestelmä (jäljempänä "yhteistyöjärjestelmä"), joka alkaa 1 päivänä tammikuuta 2000 ja päättyy 31 päivänä joulukuuta 2004.2. Yhteistyöjärjestelmän avulla on tarkoitus tukea ja täydentää jäsenvaltioiden kansallisen, alueellisen ja paikallisen tason pyrkimyksiä meriympäristön, ihmisten terveyden ja rannikoiden suojelemiseksi satunnaispäästöistä aiheutuvan meren pilaantumisen ja toiminnallisten päästöjen vaaroilta.3. Yhteistyöjärjestelmän tarkoituksena on avustaa jäsenvaltioita parantamaan toimintakykyään merellä tapahtuvien öljyn tai muiden haitallisten aineiden tai tällaisten vuotojen välittömän uhan aiheuttamissa hätätilanteissa sekä auttaa myös vaarojen ennaltaehkäisyssä. Yhteistyöjärjestelmän avulla on lisäksi tarkoitus luoda edellytykset keskinäiselle avunannolle ja yhteistyölle jäsenvaltioiden välillä tällä alalla sekä helpottaa näiden toteuttamista.4. Tämän yhteistyöjärjestelmän yhteyteen perustetaan yhteisön tietojärjestelmä, jonka välityksellä vaihdetaan tietoja satunnaispäästöistä tai toiminnallisista päästöistä aiheutuvan meren pilaantumisen liittyviin hätätilanteisiin valmistautumisesta ja toiminnasta niiden aikana. Tietojärjestelmä koostuu vähintään liitteessä I mainituista osatekijöistä.2 artikla 1. Komissio panee täytäntöön yhteistyöjärjestelmään sisältyvät toimet.2. Yhteistyöjärjestelmään kuuluvien toimien toteuttamiseksi laaditaan kolmevuotinen ja vuosittain tarkistettava suunnitelma 4 artiklassa säädetyn menettelyn mukaisesti ja muun muassa jäsenvaltioiden komissiolle toimittamien tietojen perusteella. Komissio voi tarvittaessa toteuttaa muita toimia järjestelmään sisältyvien toimien lisäksi. Tällaiset lisätoimet arvioidaan vahvistettujen painopisteiden ja käytettävissä olevan rahoituksen mukaan.3. Yhteistyöjärjestelmään kuuluvat toimet ja yhteisön rahoituksen myöntämiseen liittyvät järjestelyt esitetään liitteessä II.3 artikla 1. Yhteistyöjärjestelmän toteuttamissuunnitelmaan sisältyvät yksittäiset toteutettavat toimet.2. Yksittäiset toimet valitaan ensisijaisesti seuraavien perusteiden mukaisesti:a) vaikutus tietojen välittämiseen satunnaispäästöistä aiheutuvaan meren pilaantumiseen ja toiminnallisiin päästöihin liittyvistä toimista vastaaville ja alalla toimiville tahoille jäsenvaltioissa sekä heidän valmentamiseensa, jotta voitaisiin parantaa heidän valmiustasoaan ja edistää vaarojen ennaltaehkäisyä,b) vaikutus hätätilanteiden aikaiseen toimintaan ja niiden jälkeiseen kunnostukseen liittyvien tekniikoiden ja menetelmien parantamiseen,c) vaikutus toiminnallisen tuen antamiseen jäsenvaltioille hätätilanteissa mobilisoimalla lähinnä yhteisön erityisryhmään kuuluvia asiantuntijoita sekä vaikutus tällaisia tilanteita koskevien tietojen vaihtamiseen jäsenvaltioiden kesken,3. Kukin yksittäinen toimi toteutetaan tiiviissä yhteistyössä jäsenvaltioiden kansallisen, alueellisen ja paikallisen tason toimivaltaisten viranomaisten kanssa.4 artikla Komissiota avustaa yhteistyöjärjestelmän toteuttamisessa neuvoa-antava komitea, joka muodostuu jäsenvaltioiden edustajista ja jonka puheenjohtajana toimii komission edustaja.Komission edustaja tekee komitealle ehdotuksen toteutettavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan; komitea voi tarvittaessa äänestää lausunnosta.Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.Komission on otettava huomioon komitean lausunto niin pitkälle kuin mahdollista. Sen on ilmoitettava komitealle, millä tavoin lausunto on otettu huomioon.Lisäksi komissio voi antaa neuvoa-antavan komitean käsiteltäväksi mitä tahansa muita satunnaispäästöistä aiheutuvaan meren pilaantumiseen liittyviä kysymyksiä.5 artikla Komissio arvioi suunnitelman toteuttamista ohjelman keston puolivälissä ja ennen ohjelman loppua ja antaa siitä kertomukset neuvostolle ja Euroopan parlamentille viimeistään 30 päivänä syyskuuta 2002 ja 31 päivänä maaliskuuta 2004.6 artikla Kumotaan tämän päätöksen voimaantulopäivänä yhteisön tietojärjestelmän perustamisesta hiilivetyjen ja muiden vaarallisten aineiden mereen pääsemisestä aiheutuvan saastumisen valvomiseksi ja vähentämiseksi 6 päivänä maaliskuuta 1986 annettu neuvoston päätös 86/85/ETY, sellaisena kuin se on viimeksi muutettuna.7 artikla Tätä päätöstä sovelletaan 1 päivästä tammikuuta 2000.8 artikla Tämä päätös on osoitettu kaikille jäsenvaltioille.(1) EYVL C 162, 8.7.1978, s. 1; EYVL L 355, 10.12.1981, s. 52; EYVL L 77, 22.3.1986, s. 33; EYVL L 158, 25.6.1988, s. 32.(2) EYVL C 138, 17.5.1993, s. 5.LIITE I YHTEISÖN TIETOJÄRJESTELMÄN OSATEKIJÄT Yhteisön tietojärjestelmässä hyödynnetään nykyaikaista automaattista tietojenkäsittelyjärjestelmää. Internetissä olevilla yhteisön kotisivuilla esitetään yleistä taustatietoa yhteisön tasolla. Kansallisilla kotisivuilla on tietoja hätätilanteissa käytettävissä olevista kansallisista resursseista.Lisäksi järjestelmän kirjallista osuutta ylläpidetään yhteisön toimintaa koskevan irtolehtikansion muodossa; kansiossa on tietoja hätätilanteiden hallinnasta kussakin jäsenvaltiossa.1. Kunkin jäsenvaltion on kuuden kuukauden kuluessa tämän päätöksen voimaantulosta:a) nimettävä järjestelmän kansallisen osan hallinnoinnista vastaava viranomainen tai viranomaiset ja ilmoitettava tästä komissiolle,b) perustettava web-sivu, joka on yhteydessä koko järjestelmään yhteisön yleisen pääsivun kautta.2. Komissio perustaa järjestelmän pääsivun sekä yhteisön sivun.3. Kunkin jäsenvaltion on sijoitettava kansalliselle kotisivulleen viimeistään kuuden kuukauden kuluttua tämän päätöksen voimaantulosta vähintään seuraavat tiedot:a) lyhyt kuvaus kansallisista rakenteista ja kansallisten viranomaisten välisistä yhteyksistä satunnaispäästöistä aiheutuvan meren pilaantumisen alalla,b) kartoitus julkisen ja yksityisen sektorin käytettävissä olevista tärkeimmistä keinoista toimia hätätilanteissa ja puhdistaa vahingot. Tähän kartoitukseen on liitettävä seuraavat tiedot:- erikoishenkilöstön määrä ja pätevyys,- mekaaniset välineet ottaa talteen mereen päässeet hiilivedyt ja ehkäistä tai torjua rannikkojen pilaantuminen, sekä näitä välineitä käyttävä erikoishenkilöstö,- meren pilaantumisen torjumisen ja rannikoiden puhdistamisen kemialliset ja biologiset välineet sekä näitä välineitä käyttävä erikoishenkilöstö,- erikoisryhmät,- pilaantumisen torjuntaan varustetut alukset ja ilma-alukset,- siirrettävät varastot talteenotettujen hiilivetyjen ja muiden haitallisten aineiden väliaikaista varastointia varten,- öljytankkereiden kevennysjärjestelmät,c) varmuusvarastojen ja välineiden sijaintipaikka,d) edellytykset avun antamiseen muille jäsenvaltioille.4. Kunkin jäsenvaltion on päivitettävä edellä 3 kappaleessa määriteltyä kansallista kotisivuaan heti muutosten tapahduttua tai vähintään kerran vuodessa tammikuussa.5. Kunkin jäsenvaltion on toimitettava kuuden kuukauden kuluessa tämän päätöksen voimaantulosta komissiolle toiminnallista hätätilanteiden hallintaa koskevat tiedot, jotka sisällytetään yhteisön toimintaa koskevaa irtolehtikansioon, mukaan lukien mobilisointia koskevat menettelyt ja toiminnalliset yhteyspisteet sekä näiden tahojen yhteystiedot.6. Kunkin jäsenvaltion on ilmoitettava komissiolle mahdollisimman pian kaikista irtolehtikansion sisältämissä tiedoissa tapahtuneista muutoksista.7. Komissio toimittaa kaikille jäsenvaltioille jäljennöksen irtolehtikansiosta sekä mahdolliset päivitetyt sivut.LIITE II >TAULUKON PAIKKA>


Tärkeä oikeudellinen huomautus

|

52008PC0047

Ehdotus neuvoston päätös muuntogeenistä maissia GA21 (MON-ØØØ21-9) sisältävien, siitä koostuvien tai siitä valmistettujen tuotteiden markkinoille saattamisen sallimisesta Euroopan parlamentin ja neuvoston asetuksen (EY) N:o 1829/2003 mukaisesti (Ainoastaan ranskankielinen teksti on todistusvoimainen)  /* KOM/2008/0047 lopull. */

	[pic] | EUROOPAN YHTEISÖJEN KOMISSIO |Bryssel 31.1.2008KOM(2008) 47 lopullinenEhdotusNEUVOSTON PÄÄTÖSmuuntogeenistä maissia GA21 (MON-ØØØ21-9) sisältävien, siitä koostuvien tai siitä valmistettujen tuotteiden markkinoille saattamisen sallimisesta Euroopan parlamentin ja neuvoston asetuksen (EY) N:o 1829/2003 mukaisesti(Ainoastaan ranskankielinen teksti on todistusvoimainen)(komission esittämä)PERUSTELUTLiitteenä oleva ehdotus neuvoston päätökseksi koskee muuntogeenistä maissia GA21 sisältäviä, siitä koostuvia tai siitä valmistettuja elintarvikkeita ja rehuja, joiden markkinoille saattamista koskevan hakemuksen Syngenta Seeds S.A.S toimitti Yhdistyneen kuningaskunnan toimivaltaisille viranomaisille 29. heinäkuuta 2005 muuntogeenisistä elintarvikkeista ja rehuista annetun asetuksen (EY) N:o 1829/2003 mukaisesti.Liitteenä oleva ehdotus kattaa myös sellaisten muiden maissia GA21 sisältävien tai siitä koostuvien tuotteiden saattamisen markkinoille, joita viljelyä lukuun ottamatta käytetään samoihin käyttötarkoituksiin kuin mitä tahansa muuta maissia.Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 31. maaliskuuta 2006 asetuksen (EY) N:o 1829/2003 6 ja 18 artiklan mukaisesti myönteisen lausunnon ja esitti päätelmänään, ettei hakemuksessa kuvattua maissia GA21 sisältävien, siitä koostuvien tai siitä valmistettujen tuotteiden saattamisesta markkinoille todennäköisesti aiheudu haittavaikutuksia ihmisten tai eläinten terveydelle taikka ympäristölle.Elintarvikeketjua ja eläinten terveyttä käsittelevälle pysyvälle komitealle toimitettiin tätä taustaa vasten 20. joulukuuta 2007 äänestystä varten luonnos komission päätökseksi muuntogeenistä maissia GA21 sisältävien, siitä koostuvien tai siitä valmistettujen tuotteiden markkinoille saattamisen sallimisesta. Komitea ei antanut lausuntoa: kolmetoista jäsenvaltiota (155 ääntä) äänesti ehdotuksen puolesta, viisi jäsenvaltiota (65 ääntä) vastusti sitä, kuusi jäsenvaltiota (114 ääntä) pidättäytyi äänestämästä ja kolme jäsenvaltiota (11 ääntä) ei ollut edustettuna.Asetuksen EY) N:o 1829/2003 35 artiklan 2 kohdan sekä neuvoston päätöksen 1999/468/EY, sellaisena kuin se on muutettuna neuvoston päätöksellä 2006/512/EY, 5 artiklan mukaisesti komission on tehtävä neuvostolle ehdotus tarvittavista toimenpiteistä ja annettava siitä tieto parlamentille. Neuvostolla on kolme kuukautta aikaa tehdä määräenemmistöpäätös ehdotuksesta.EhdotusNEUVOSTON PÄÄTÖSmuuntogeenistä maissia GA21 (MON-ØØØ21-9) sisältävien, siitä koostuvien tai siitä valmistettujen tuotteiden markkinoille saattamisen sallimisesta Euroopan parlamentin ja neuvoston asetuksen (EY) N:o 1829/2003 mukaisesti(Ainoastaan ranskankielinen teksti on todistusvoimainen)(ETA:n kannalta merkityksellinen teksti)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon muuntogeenisistä elintarvikkeista ja rehuista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1829/2003[1] ja erityisesti sen 7 artiklan 3 kohdan ja 19 artiklan 3 kohdan,ottaa huomioon komission ehdotuksensekä katsoo seuraavaa:1.  Syngenta Seeds S.A.S. toimitti 29 päivänä heinäkuuta 2005 Syngenta Crop Protection AG:n puolesta Yhdistyneen kuningaskunnan toimivaltaisille viranomaisille asetuksen (EY) N:o 1829/2003 5 ja 17 artiklan mukaisesti hakemuksen maissia GA21 sisältävien, siitä koostuvien tai siitä valmistettujen elintarvikkeiden, elintarvikkeiden ainesosien ja rehun saattamiseksi markkinoille.2.  Hakemus kattaa myös sellaisten muiden maissia GA21 sisältävien tai siitä koostuvien tuotteiden saattamisen markkinoille, joita viljelyä lukuun ottamatta käytetään samoihin käyttötarkoituksiin kuin mitä tahansa muuta maissia. Näin ollen asetuksen (EY) N:o 1829/2003 5 artiklan 5 kohdan ja 17 artiklan 5 kohdan säännösten mukaisesti hakemus sisältää geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12 päivänä maaliskuuta 2001 annetun Euroopan parlamentin ja neuvoston direktiivin 2001/18/EY[2] liitteissä III ja IV vaaditut tiedot sekä direktiivin 2001/18/EY liitteessä II säädettyjen periaatteiden mukaisesti suoritetun riskinarvioinnin tiedot ja päätelmät.3.  Syngenta Seeds S.A.S. toimitti 17 päivänä huhtikuuta 2007 Syngenta Crop Protection AG:n puolesta komissiolle asetuksen (EY) N:o 1829/2003 8 artiklan 4 kohdan ja 20 artiklan 4 kohdan mukaisesti hakemuksen luvan saamiseksi maissista GA21 valmistetuille olemassa oleville tuotteille (maissista GA21 valmistetut elintarvikelisäaineet, rehuaineet ja rehujen lisäaineet).4.  Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 2 päivänä lokakuuta 2007 asetuksen (EY) N:o 1829/2003 6 ja 18 artiklan mukaisesti yhden kattavan myönteisen lausunnon molemmista hakemuksista ja esitti päätelmänään, ettei hakemuksissa kuvattua maissia GA21 sisältävien, siitä koostuvien tai siitä valmistettujen tuotteiden, jäljempänä ’tuotteet’, saattamisesta markkinoille todennäköisesti aiheudu haittavaikutuksia ihmisten tai eläinten terveydelle taikka ympäristölle.[3] Lausunnossaan elintarviketurvallisuusviranomainen tarkasteli kaikkia niitä erityisiä kysymyksiä ja huolenaiheita, joita jäsenvaltiot olivat tuoneet esiin lausunnoissa, jotka kansalliset toimivaltaiset viranomaiset olivat esittäneet kyseisen asetuksen 6 artiklan 4 kohdan ja 18 artiklan 4 kohdan mukaisesti.5.  Lausunnossaan elintarviketurvallisuusviranomainen totesi, että hakijoiden toimittama ympäristönseurantasuunnitelma, joka koostuu yleisestä seurantasuunnitelmasta, on tuotteiden aiotun käyttötarkoituksen mukainen.6.  Kyseiset seikat huomioon ottaen tuotteille olisi myönnettävä lupa.7.  Jokaiselle muuntogeeniselle organismille olisi osoitettava yksilöllinen tunniste järjestelmän perustamisesta yksilöllisten tunnisteiden kehittämiseksi ja osoittamiseksi muuntogeenisille organismeille 14 päivänä tammikuuta 2004 annetun komission asetuksen (EY) N:o 65/2004[4] mukaisesti.8.  Elintarviketurvallisuusviranomaisen antaman lausunnon perusteella maissia GA21 sisältävien, siitä koostuvien tai siitä valmistettujen elintarvikkeiden, elintarvikkeiden ainesosien ja rehun osalta ei näytä olevan tarpeen esittää muita erityisiä merkitsemisvaatimuksia kuin ne, joista säädetään asetuksen (EY) N:o 1829/2003 13 artiklan 1 kohdassa ja 25 artiklan 2 kohdassa. Jotta kuitenkin varmistetaan tuotteiden käyttö tässä päätöksessä säädetyn luvan rajoissa, niiden muuntogeenistä organismia sisältävien tai siitä koostuvien rehujen sekä elintarvikkeisiin ja rehuihin kuulumattomien tuotteiden, joille haetaan lupaa, merkintöjä olisi täydennettävä selkeällä maininnalla, että kyseisiä tuotteita ei saa käyttää viljelyyn.9.  Elintarviketurvallisuusviranomaisen lausunnon perusteella ei ole tarpeen asettaa markkinoille saattamista koskevia erityisiä ehtoja tai rajoituksia ja/tai käyttöä ja käsittelyä koskevia erityisiä ehtoja tai rajoituksia, markkinoille saattamisen jälkeen toteutettavaa seurantaa koskevat vaatimukset mukaan luettuina, eikä asettaa tiettyjen ekosysteemien tai ympäristöjen ja/tai maantieteellisten alueiden suojelua koskevia erityisiä ehtoja asetuksen (EY) N:o 1829/2003 6 artiklan 5 kohdan e alakohdan ja 18 artiklan 5 kohdan e alakohdan mukaisesti.10.  Kaikki tuotteiden lupaa koskevat oleelliset tiedot olisi kirjattava yhteisön muuntogeenisten elintarvikkeiden ja rehujen rekisteriin asetuksen (EY) N:o 1829/2003 mukaisesti.11.  Muuntogeenisten organismien jäljitettävyydestä ja merkitsemisestä ja muuntogeenisistä organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1830/2003[5] 4 artiklan 6 kohdassa vahvistetaan muuntogeenisistä organismeista koostuvien tai niitä sisältävien tuotteiden merkitsemisvaatimukset.12.  Tästä päätöksestä on ilmoitettava bioturvallisuuden tiedonvälitysjärjestelmän kautta biologista monimuotoisuutta koskevan yleissopimuksen Cartagenan bioturvallisuuspöytäkirjan sopimuspuolille muuntogeenisten organismien valtioiden rajat ylittävistä siirroista 15 päivänä heinäkuuta 2003 annetun Euroopan parlamentin ja neuvoston asetuksen (EY) N:o 1946/2003[6] 9 artiklan 1 kohdan ja 15 artiklan 2 kohdan c alakohdan mukaisesti.13.  Elintarvikeketjua ja eläinten terveyttä käsittelevä pysyvä komitea ei ole antanut lausuntoa puheenjohtajansa asettamassa määräajassa, joten neuvoston on vahvistettava tässä päätöksessä säädetyt toimenpiteet,ON TEHNYT TÄMÄN PÄÄTÖKSEN:1 artikla Muuntogeeninen organismi ja yksilöllinen tunnisteMuuntogeeniselle maissille ( Zea mays L.) GA21, siten kuin se määritellään tämän päätöksen liitteessä olevassa b kohdassa, osoitetaan yksilöllinen tunniste MON-ØØØ21-9 asetuksen (EY) N:o 65/2004 mukaisesti.2 artikla LupaAsetuksen (EY) N:o 1829/2003 4 artiklan 2 kohdan ja 16 artiklan 2 kohdan soveltamiseksi seuraaville tuotteille myönnetään lupa tässä päätöksessä täsmennetyin edellytyksin:a) elintarvikkeet ja elintarvikkeiden ainesosat, jotka sisältävät maissia MON-ØØØ21-9, koostuvat siitä tai on valmistettu siitä;b) rehu, joka sisältää maissia MON-ØØØ21-9, koostuu siitä tai on valmistettu siitä;c) muut tuotteet kuin elintarvikkeet ja rehut, jotka sisältävät maissia MON-ØØØ21-9 tai koostuvat siitä, samoihin käyttötarkoituksiin kuin mikä tahansa muu maissi viljelyä lukuun ottamatta.3 artikla Merkitseminen1. Asetuksen (EY) N:o 1829/2003 13 artiklan 1 kohdassa ja 25 artiklan 2 kohdassa ja asetuksen (EY) N:o 1830/2003 4 artiklan 6 kohdassa säädettyjä merkitsemisvaatimuksia sovellettaessa ’organismin nimi’ on ’maissi’.2. Sanat ’ei viljelyyn’ on mainittava 2 artiklan b ja c alakohdassa tarkoitettujen maissia MON-ØØØ21-9 sisältävien tai siitä koostuvien tuotteiden merkinnöissä ja saateasiakirjoissa.4 artikla Ympäristövaikutusten seuranta1. Luvanhaltijoiden on varmistettava, että liitteessä olevassa h kohdassa esitetty ympäristövaikutusten seurantasuunnitelma on käytössä ja että se pannaan täytäntöön.2. Luvanhaltijoiden on toimitettava komissiolle vuosittain raportit seurantasuunnitelmassa esitettyjen toimien täytäntöönpanosta ja tuloksista.5 artikla Yhteisön rekisteriTämän päätöksen liitteessä esitetyt tiedot on kirjattava asetuksen (EY) N:o 1829/2003 28 artiklassa säädettyyn yhteisön muuntogeenisten elintarvikkeiden ja rehujen rekisteriin.6 artikla LuvanhaltijaLuvanhaltija on Syngenta Seeds S.A.S., Ranska, joka edustaa seuraavaa yritystä: Syngenta Crop Protection AG, Sveitsi.7 artikla VoimassaoloTätä päätöstä sovelletaan kymmenen vuoden ajan sen tiedoksiantamispäivästä.8 artikla OsoitusTämä päätös on osoitettu Syngenta Seeds S.A.S.:lle, Chemin de l’Hobit 12, BP 27 – F-31790 Saint-Sauveur, Ranska.Tehty Brysselissä […] päivänä […]kuuta […].Neuvoston puolestaPuheenjohtajaLIITEa) Hakijat ja luvanhaltijat:Nimi: Syngenta Seeds S.A.S.Osoite: Chemin de l’Hobit 12, BP 27 – F-31790 Saint-Sauveur, RanskaSeuraavan yrityksen puolesta: Syngenta Crop Protection AG, Schwarzwaldallee 215 – CH 4058 Basel, Sveitsi.b) Tuotteiden nimet ja määritelmät:(1) elintarvikkeet ja elintarvikkeiden ainesosat, jotka sisältävät maissia MON-ØØØ21-9, koostuvat siitä tai on valmistettu siitä;(2) rehu, joka sisältää maissia MON-ØØØ21-9, koostuu siitä tai on valmistettu siitä;(3) muut tuotteet kuin elintarvikkeet ja rehut, jotka sisältävät maissia MON-ØØØ21-9 tai koostuvat siitä, samoihin käyttötarkoituksiin kuin mikä tahansa muu maissi viljelyä lukuun ottamatta.Muuntogeeninen maissi MON-ØØØ21-9, siten kuin se on kuvattu hakemuksessa, ilmentää mEPSPS-proteiinia, jonka ansiosta se kestää rikkakasvien torjunta-aineena käytettävää glyfosaattia.c) Merkitseminen:(1) Asetuksen (EY) N:o 1829/2003 13 artiklan 1 kohdassa ja 25 artiklan 2 kohdassa ja asetuksen (EY) N:o 1830/2003 4 artiklan 6 kohdassa säädettyjä merkitsemisvaatimuksia sovellettaessa ’organismin nimi’ on ’maissi’.(2) Sanat ’ei viljelyyn’ on mainittava 2 artiklan b ja c alakohdassa tarkoitettujen maissia MON-ØØØ21-9 sisältävien tai siitä koostuvien tuotteiden merkinnöissä ja saateasiakirjoissa.d) Havaitsemismenetelmä:-  Tapahtumakohtainen kvantitatiivinen PCR-tekniikkoihin perustuva menetelmä muuntogeenistä maissilinjaa MON-ØØØ21-9 varten.-  Validoija: asetuksella (EY) N:o 1829/2003 perustettu yhteisön vertailulaboratorio, julkaistu osoitteessa http://gmo-crl.jrc.it/statusofdoss.htm.-  Viiteaineisto: AOCS 0407-A ja AOCS 0407-B, saatavilla American Oil Chemists Societyn (AOCS) kautta osoitteessa: http://www.aocs.org.e) Yksilöllinen tunniste:MON-ØØØ21-9f) Biologista monimuotoisuutta koskevan yleissopimuksen Cartagenan bioturvallisuuspöytäkirjan liitteen II mukaisesti vaadittavat tiedot:Bioturvallisuuden tiedonvälitysjärjestelmä, kirjausnumero ID: ks. [ täydennetään ilmoitettaessa ]g) Tuotteen markkinoille saattamista, käyttöä ja käsittelyä koskevat ehdot tai rajoitukset:Ei tarpeen.h) Seurantasuunnitelma:Direktiivin 2001/18/EY liitteen VII mukainen ympäristövaikutusten seurantasuunnitelma[Linkki: suunnitelma julkaistu internetissä ]i) Markkinoille saattamisen jälkeistä seurantaa koskevat vaatimukset ihmisravinnoksi tarkoitettujen elintarvikkeiden käytön osalta:Ei tarpeen.Huom: Linkkejä asianmukaisiin asiakirjoihin on ehkä muutettava ajoittain. Kyseiset muutokset saatetaan yleisön tietoon päivittämällä yhteisön muuntogeenisten elintarvikkeiden ja rehujen rekisteri. [1] EUVL L 268, 18.10.2003, s. 1, asetus sellaisena kuin se on muutettuna komission asetuksella (EY) N:o 1981/2006 (EUVL L 368, 23.12.2006, s. 99).[2] EYVL L 106, 17.4.2001, s. 1, direktiivi sellaisena kuin se on viimeksi muutettuna asetuksella (EY) N:o 1830/2003 (EUVL L 268, 18.10.2003, s. 24).[3] Ks. http://www.efsa.europa.eu/EFSA/efsa_locale-1178620753816_1178620785956.htm.[4] EUVL L 10, 16.1.2004, s. 5.[5] EUVL L 268, 18.10.2003, s. 24.[6] EUVL L 287, 5.11.2003, s. 1.